8 Tempat yang Dipercayai Terkena Sumpahan

Sesetengah tempat bersejarah di dunia ini bukan sahaja memiliki pemandangan yang indah, namun ada di antaranya yang menyimpan legenda mengenai sumpahan. Tempat-tempat yang terkena sumpahan ini selalunya dikaitkan dengan nasib malang atau pelbagai lagi perkara mistik yang menjadi buah mulut untuk sekian lamanya. Berikut kami kongsikan anda beberapa tempat yang dikatakan terkena sumpahan.

Sebuah dinding daripada runtuhan sebuah gereja yang berusia lebih kurang 800 tahun masih megah berdiri di Port Talbot, Wales. Dinding ini dikelilingi oleh pagar besi dan batu-bata yang dijadikan sokongan kepada dinding ini. Semua ini disebabkan oleh satu sumpahan purba.

Kisah mengenainya bermula apabila Raja Henry VIII telah mengarahkan agar biara ini dibubar dan diruntuhkan pada kurun ke-16. Salah seorang paderi Cistercian (satu kumpulan paderi yang ditubuhkan pada tahun 1098) tempatan telah memberitahu tuan tanah yang baharu bahawa jika kesemua bangunan gereja itu runtuh, maka keseluruhan bandar itu juga runtuh bersamanya.

Sejak itu, penduduk tempatan mencuba sedaya upaya agar tidak membiarkan dinding terakhir itu runtuh, walaupun banyak kilang besi yang telah didirikan di sekelilingnya. Khabar angin mengatakan lembaga paderi yang telah membuat sumpahan itu seringkali dilihat berada di sekitar kawasan berdekatan dinding itu.

Menara Alloa di Clackmannanshire, Scotland dilaporkan telah disumpah selama beberapa ratus tahun lamanya. Pada kurun ke-16, Earl of Mar dikatakan telah memusnahkan biara Cambuskenneth dan mengambil batu dari runtuhan itu untuk membina istana barunya.

Ketua sami di biara itu dikatakan berang dan telah melakukan beberapa sumpahan yang dikenali sebagai "The Doom of Mar" ke atas keluarga Earl itu. Beberapa daripada sumpahan telahpun menjadi kenyataan. Salah satu sumpahan itu adalah '3 keturunan Mar tidak akan melihat cahaya di dunia ini' dan ia menjadi kenyataan apabila tiga orang anak luar nikah Earl itu dilahirkan buta.

Sumpahan lain pula mengatakan rumah itu akan terbakar dan itulah yang berlaku pada tahun 1800. Satu lagi sumpahan mengatakan rumah itu akan hancur dan runtuh, sehinggalah bumbungnya ditumbuhi anak pokok. Pada tahun 1820, kelihatan anak pokok menjalar telah mula tumbuh pada bumbung bangunan itu dan dipercayai bahawa sumpahan pada keluarga itu telah berakhir.

Pada tahun 2017, para arkeologi telah menemui sebuah kompleks kubur berusia 4500 tahun di Giza, Mesir. Ia mengandungi ratusan kubur pekerja yang dipercayai terlibat dalam pembinaan Piramid Besar Giza.

Di situ juga terdapat kubur ketua kepada pekerja dan dipercayai bahawa dia telah melakukan sumpahan terhadap kubur itu bagi melindunginya daripada pencuri. Di antara sumpahan yang tertulis di situ adalah:

Sebuah runtuhan istana yang terletak di utara Perancis ini mempunyai legenda yang agak menggerunkan. Cerita mengenainya bermula pada era medievel Perancis di mana seorang Ratu bernama Jeanne telah datang ke istana ini bersama dua anak lelakinya serta seorang sami setelah suaminya dibunuh.

Pada satu malam Hari Natal, Jeanne telah pergi ke kampung berdekatan untuk melihat perayaan yang diadakan di sana. Apabila kembali semula ke istananya, dia mendapati dua anak lelakinya telah dibunuh oleh sami itu dalam pergaduhan ketika mereka mabuk (dalam versi lain dikatakan sami itu menghidangkan makanan dan Jeanne memakannya tanpa menyedari itu adalah daging anaknya sendiri).

Dalam legenda mengatakan Jeanne telah menyumpah istana itu dengan mengatakan bahawa tiada seekor burung pun yang akan hinggap dan berkicauan di situ. Sehingga hari ini sesetengah pengembara telah memberitahu bahawa runtuhan istana itu dirasakan sangat dan menyeramkan.

Sebuah pulau kecil yang terletak di Thailand iaitu Koh Hingham, dihiasi dengan batu cantik yang berwarna hitam. Batu kerikil itu dianggap berharga bukanlah disebabkan ia bernilai dari segi kewangan namun kerana masyarakat Thailand percaya ia dihasilkan oleh Tuhan Tarutao.

Tarutao dikatakan telah meletakkan sumpah kepada sesiapa sahaja yang membawa batu ini keluar daripada pulau itu. Saban tahun, pejabat Taman Negara yang menguruskan pulau itu akan menerima banyak bungkusan dari seluruh dunia yang mengandungi batu kerikil hitam itu.

Ini kerana, banyak para pengunjung yang mengambil batu kerikil hitam itu keluar dari pulau Koh Hingham untuk dijadikan kenangan dan mereka mendakwa diri mereka sering mengalami nasib malang.

Tanda nama "PH" telah diukir di hadapan pintu masuk di luar Gereja St. Salvator di Universiti St. Andrew, Scotland. Ia ditanda sempena nama Patrick Hamilton, seorang paderi dan juga ahli fakulti berusia 24 tahun, di mana dia dibakar kerana menyebarkan ajaran sesat pada tahun 1528.

Lokasi itu dikatakan mempunyai sumpahan. Dikatakan jika mana-mana pelajar yang memijak tanda nama itu maka mereka akan gagal dalam perperiksaan. disebabkan kepercayaan ini, ramai pelajar akan datang selepas hari graduasi untuk berdiri di tapak tanda nama ini kerana tidak lagi risau untuk gagal dalam perperiksaan.

Pulau Charles terletak berhampiran pinggiran pantai di Milford, Connecticut. Pulau ini boleh diakses dari tanah besar melalui tebing pasir yang kelihatan apabila air surut. Hari ni ia merupakan habitat kepada burung tempatan dan juga satu sejarah lama yang mengandungi 3 sumpahan.

Dikatakan bahawa sumpahan pertama telah dilakukan pada tahun 1639 oleh ketua puak Paugussett, setelah mereka diusir oleh penjajah. Ketua puak itu dikatakan telah melakukan sumpahan kepada setiap bangunan yang dibangunkan di pulau itu.

Sumpahan kedua pula dikatakan berlaku pada tahuh 1699, apabila seorang lanun iaitu Kapten William Kidd telah berhenti di pulau itu dan menanam harta rompakannya serta melindungi tapak itu dengan sumpahan. Tidak lama selepas itu Kidd ditangkap dan dihukum bunuh tanpa mendedahkan di mana harta itu disembunyikan.

Sumpahan yang ketiga pula datangnya jauh dari Mexico. Pada tahun 1525, Maharaja Mexico iaitu Guatimozi telah diseksa oleh penjajah Sepanyol supaya mendedahkan lokasi harta karun kaum Aztec namun maharaja itu tetap tidak memberitahu.

Sehinggalah pada tahun 1721 apabila sekumpulan kelasi telah menjumpai harta itu disembunyikan di sebuah gua di Mexico. Mereka telah membawa harta itu pulang namun nasib buruk yang berterusan menimpa mereka sehinggalah hanya seorang sahaja kelasi yang masih selamat tiba di Pulau Charles ini. Dia kemudian telah menanam harta yang disumpah ini dengan harapan agar sumpahannya dapat dihapuskan.

Bandar Bodie yang terletak di Sierra Nevada, California dibangunkan ketika zaman perburuan emas sedang rancak dijalankan. Bandar yang berada di kemuncaknya pada penghujung kurun ke-19 itu mempunyai populasi sebanyak 10,000 orang.

Apabila emas di situ sudah mulai berkurangan, bandar itu juga dilihat semakin sunyi tambahan pula dengan beberapa kejadian kebakaran yang menyebabkan beberapa bangunan rosak. Pada tahun 1950-an, bandar itu telah menjadi bandar kosong tanpa penghuni.

Pada tahun 1962, bandar Bodie telah dijadikan Tapak Bersejarah Negeri dan cerita mengenai sumpahan bandar itu juga turut tersebar. Ramai pelawat yang telah mengambil sesuatu sebagai tanda kenangan dari bandar itu mendakwa telah mengalami nasib yang buruk.

Muzium tempatan juga telah memaparkan beberapa surat yang ditulis oleh pengunjung yang telah menghantar semula barangan yang dibawa keluar dengan harapan dapat membalikkan sumpahan itu.

Khabar angin mengatakan cerita mengenai sumpahan itu sebenarnya disebarkan oleh seorang renjer yang menjaga kawasan itu agar pengunjung berhenti dari mencuri barangan bersejarah yang ada di situ. Namun dia tidak menyangka bahawa ramai pengunjung yang mencuri telah mendakwa bahawa mereka benar-benar mengalami nasib yang malang. Ini telah menguatkan lagi bahawa bandar itu sememangnya telah disumpah.


Ini Caranya Sami Buddha Jepun Memumiakan Diri Sendiri - Proses Sokushinbutsu

Perkataan "mumia" sememangnya begitu sinonim dengan sejarah Mesir purbakala dengan penemuan-penemuan mumia Firaun di piramid yang terdapat di sana. Malah, saintis juga masih belum dapat merungkai bagaimana manusia pada zaman dahulu melakukan proses mengawet mayat ini.

Menariknya, dalam agama Buddha terdapat juga satu proses me"mumia"kan diri sendiri yang dikenali "Sokushinbutsu". Amalan ini kini telah diharamkan sama sekali di Jepun. Amalan Sokushinbutsu ini dipercayai diamalkan di Jepun pada abad ke 11 hingga abad ke 19.

Pada tahun 1877, Maharaja Meiji yang memerintah Jepun ketika itu telah memerintahkan agar amalan membunuh diri seperti diharamkan. Ya, amalan ini dianggap sebagai membunuh diri kerana seseorang sami itu perlu melakukan pelbagai amalan yang menyeksakan sehinggalah mereka mati.

Maharaja Meiji ketika itu turut memperkenalkan undang-undang baru yang mengharamkan sesiapa sahaja untuk membuka keranda sami yang mati dengan cara ini

Sesetengah orang mungkin tertanya-tanya, mengapakah seseorang itu sanggup membunuh diri dengan cara ini. Mengikut sejarah, amalan Sokushinbutsu ini telah diinspirasikan oleh seorang sami yang bernama Kukai atau Kobo Daishi.

Kukai merupakan seorang paderi yang lahir kira-kira 1000 tahun dahulu di Jepun. Beliaulah individu yang telah mengasaskan mazhab baru dalam agama Buddha yang dikenali sebagai Shingon, yang membawa maksud "ajaran yang benar".

Kukai dan para pengikutnya percaya bahawa tenaga spiritual dan kebebarab dapat dicapai melalui amalan penafian diri dan zuhud. Oleh itu, kebiasaannya sami Shingon akan bertapa selama berjam-jam di kawasan air terjun sebagai upacara merawat dan membersihkan diri.

Amalan Sokushinbutsu ini diinsprasikan daripada amalan pertapaan Buddha yang dikenali sebagai Tantra. Walau bagaimanapun, Kukai dan pengikutnya bertindak lebih ekstrim dengan mewujudkan amalan sokushinbutsu, iaitu proses memumiakan diri sendiri ketika masih hidup.

Amalan Sokushinbutsu ini bukanlah sesuatu yang mudah untuk dilakukan. Kukai dan pengikutnya percaya hanya mereka yang benar-benar berani melakukannya boleh mencapai tingkatan pencapaian tertinggi dalam agama Buddha. Seseorang yang melakukan Sokushinbutsu akan melalui beberapa peringkat dimana setiap peringkat akan mengambil masa 1000 hari.

Pada pertingkat pertama, seorang sami tersebut akan hanya memakan kekacang dan bijiran untuk tempoh 1000 hari. Hanya dua makanan ini sahaja dibenarkan. Tujuannya adalah untuk membuang segala lemak yang ada pada badan.

Pada peringkat kedua, mereka hanya akan memakan akar dan ranting kayu. Pada tahap ini, seseorang sami itu akan kurang melakukan aktiviti fizikal sebaliknya akan meluangkan lebih banyak masa bertapa dan melakukan meditasi. Tahap kedua ini turut diamalkan selama 1000 hari dan bertujuan untuk membuang segala lemak dan otot yang ada pada tubuh.

Setelah selesai 2 tahap ini, sami ini akan meminum pula teh yang diperbuat dari cecair yang dihasilkan oleh pokok urushi. Kebiasaan cecair ini digunakan sebagai bahan pengilat perabot dan mangkuk. Teh ini sangat beracun dan akan membuatkan sami yang meminumnya muntah dengan teruk sekali.

Tujuan proses ini adalah untuk membuang segala cecair dalam badan. Selain itu, meminum teh beracun ini juga bertujuan untuk menghalang mayat tersebut dimakan oleh bakteria dan serangga kelak. Pada tahap ini, sami ini seolah-olah mayat hidup.

Selepas melalui kesemua tahap ini, sami ini akan masuk ke dalam kerangka tembaga yang menyerupai bentuk tubuhnya. Kerangka ini juga berada dalam keadaan duduk bertapa. Terdapat satu lubang kecil yang membolehkan sami ini untuk bernafas dan sami tersebut akan turut memegang sebuah loceng.

Sami yang berada didalamnya akan membunyikan loceng tersebut setiap hari bertujuan untuk memberi tahu orang diluar bahawa sami tersebut masih hidup. Apabila loceng tersebut tidak lagi berbunyi, sami tersebut dianggap sudah mati dan saluran udara akan ditutup kemas bagi memastikan mayat tersebut terpelihara.

Selepas 1000 hari sami tersebut mati, kerangka tersebut akan dibuka untuk diperiksa sama ada ianya sudah berjaya diawet atau tidak. Daripada 1000 sami yang mencuba proses yang menyiksakan ini, kebiasaannya hanya sedikit sahaja berjaya diawet dengan sempurna.

Mayat sami yang sudah berjaya menjadi mumia ini kemudiannya akan dibawa ke tokong dan disembah sebagai seorang Sokushinbutsu.


Kisah Wanita Muslim Kerabat Diraja yang Menjadi Pengintip British - Noor Inayat

Noor Inayat Khan adalah seorang penulis buku cerita kanak-kanak dan juga penulis sajak. Bukan itu sahaja, dia juga merupakan seorang keturunan diraja dan juga wirawati Muslim British yang pertama.

Dia dilahirkan di Moscow, Rusia pada tahun 1914 dan bapanya mempunyai pertalian saudara dengan pemerintah kerajaan Mysore di India iaitu Sultan Tipu atau dikenali juga sebagai Tipu Sahib.

Bapa Noor juga seorang pengajar fahaman Universal Sufism dan salah seorang pengasas kepada pertubuhan Inayati Order di Britain. Noor dibesarkan sebagai seorang yang cintakan keamanan. Ketika berusia enam tahun, keluarganya telah berpindah ke Perancis.

Di Perancis, Noor telah belajar di Sorbonne University dan juga di Conservatoire de Paris (tempat pembelajaran muzik, drama dan tarian), di mana dia memulakan kariernya sebagai seorang penulis.

Pada tahun 1940 ketika Perang Dunia Kedua meletus, Noor dan keluarganya telah melarikan diri ke England. Di sinilah Noor membuat keputusan untuk memberi sumbangan dan bantuan dalam menentang kuasa Nazi.

Dia telah menyertai Pasukan Bantuan Wanita untuk Tentera Udara dan dilatih menjadi operator radio tanpa wayar. 3 tahun kemudian pada tahun 1943, dia telah diserap dan diambil untuk menyertai kumpulan Pegawai Operasi Khas British.

Pihak atasan Noor pada mulanya agak ragu sama ada dia layak atau tidak untuk menjalankan tugasnya kerana tubuh badannya yang kecil dan personalitinya yang kadangkala agak panas baran. Namun, satu perkara yang mereka tidak dapat sangkal adalah dia seorang yang berdedikasi semasa menjalankan tugasnya.

Noor yang pernah mendapat latihan sebagai operator radio di dalam Pasukan Bantuan Wanita sebelum ini telah menyerlah di dalam pasukannya sebagai seorang pakar penghantar isyarat.

Pada Julai 1943, hanya selepas empat bulan menjalani latihan Pegawai Operasi Khas, dia telah ditempatkan di Paris untuk menghantar maklumat kepada pihak British di bawah kod nama "Madeline".

Ketika Noor baru sahaja sampai di Paris, hampir kesemua operator radio yang lain telah ditangkap dan bakal dihantar pulang ke Britain. Bagi Noor yang pernah tinggal di Paris sebelum ini, dia berjaya tinggal bersendirian di sana selama empat bulan dan menghantar maklumat perisikan penting kepada Britain dari seluruh Paris sambil mengelak daripada ditangkap oleh pihak Jerman.

Noor akhirnya telah dibelot oleh agen talam dua muka yang menyebabkan dia ditangkap oleh pihak Nazi. Dia telah ditahan dan dibawa untuk disoal siasat di ibu pejabat Sicherheitsdienst atau SD di Paris.

Walaupun dia berhadapan risiko diseksa namun Noor tetap tidak mahu mendedahkan apa-apa informasi kepada pihak Nazi. Apa yang terjadi adalah dia telah memberikan maklumat palsu kepada mereka. Bukan sahaja dia bertahan ketika disoal siasat malah Noor juga beberapa kali telah cuba untuk melarikan diri.

Pada 25 November 1943, Noor Khan telah berjaya melepaskan diri dari ibu pejabat SD itu namun telah ditangkap semua. Oleh kerana khuatir perkara yang sama akan berlaku kembali, pihak Nazi telah menghantar Noor ke Jerman.

Di sana dia telah ditahan di penjara Pforzheim dan dikurung seorang diri selama 10 bulan lamanya. Walaupun ketika dikurung secara berasingan, dia masih dapat berkomunikasi dengan banduan yang lain dengan mengukir nota di bawah cawannya untuk memberitahu siapakah dirinya yang sebenar.

Pada bulan September 1944 dia telah dihantar ke kem tahanan Dachau di selatan Jerman bersama dengan empat perisik yang lain. Pada pagi 13 September, mereka telah dihukum bunuh oleh skuad menembak. Perkataan terakhir yang dijeritkan oleh Noor adalah "Liberté" yang membawa maksud kebebasan.

Selepas kematiannya, Noor Khan telah dianugerahkan darjat Croix de Guerre Perancis dengan Bintang Perak dan juga Salib George, satu penghormatan tertinggi British terhadap sifat kewiraan dalam menghadapi bahaya tanpa kehadiran musuh.

Satu patung daripada gangsa juga telah dibuat dan diletakkan di rumah lamanya di London bagi memperingati wirawati Britain dengan keberanian ekstrem dan perkhidmatan yang telah diberikannya.


Kisah Kampung Jepun Yang Dipenuhi Musang Api - Zao Kitsune Mura

Di Jepun, terdapat beberapa kawasan perkampungan yang menjadi tumpuan pelancongan kerana kehadiran populasi haiwan yang mendiami kawasan tersebut. Contohnya, Pulau Okunoshima yang menjadi kawasan perkampungan arnab.

Selain itu, terdapat juga kawasan perkampungan kucing yang menjadi tumpuan pelancongan seperti Pulau Enoshima dan Pulau Tashiro-jima. Kawasan-kawasan ini menjadi tumpuan pelancong yang meminati haiwan ini dan dapat melihat haiwan ini hidup bebas dalam jumlah yang banyak.

Berbanding kucing dan arnab, musang bukanlah sejenis haiwan yang biasanya dijadikan haiwan peliharaan. Hal ini adalah disebabkan sifat haiwan ini sendiri yang merbahaya dan boleh mencederakan musuh. Menariknya di Jepun terdapat sebuah perkampungan musang iaitu Zao Kitsune Mura.

Kawasan ini terletak di kawasan pergunungan berdekatan pekan Shiroishi. Di kampung ini, terdapat lebih 100 ekor musang yang hidup bebas dan begitu mesra dengan manusia. Disini terdapat 6 spesis musang dimana kebanyakannya bukanlah spesis tempatan.

Menyedari potensi kawasan ini sebagai kawasan tumpuan pelancong, ianya telah dipelihara dan dibangunkan untuk tujuan pelancong. Setiap pelancong dikenakan bayaran masuk dan mereka boleh membeli makanan khas untuk musang yang dijual pada harga 100 yen, iaitu sekitar RM3.50.

Setiap pelancong akan diberikan taklimat mengenai perkara yang boleh dan tidak boleh dilakukan di sini. Misalnya, pelancong tidak dibenarkan untuk menyentuh musang yang diletakkan di dalam sangkar. Sekiranya hendak memberinya makan, hendaklah mencampak sahaja makanan tersebut ke dalam sangkar.

Setiap peraturan akan diterangkan dalam bahasa Jepun dan disertakan dengan gambar dan papan tanda bagi memudahkan pelancong yang tidak tahu berbahasa Jepun memahami apa yang disampaikan. Bahagian pertama di perkampungan ini kelihatan seperti zoo dimana musang-musang ini diletakkan dalam sangkar khas.

Kemudian, terdapat satu pintu khas yang membolehkan pelancong menuju ke satu kawasan dimana musang-musang ini dapat dilihat hidup bebas dan boleh didekati. Kebiasaannya ada antaranya yang akan datang menghampiri pelancong untuk meminta makanan.

Walau bagaimanapun, tidak semua musang disini jinak dan selesa didekati manusia. Ada antaranya yang akan melarikan diri apabila didekati. Tidak seperti kucing dan arnab yang secara kebiasaannya jinak, musang pula lebih liar dan mampu menyerang manusia.

Kemunculan populasi musang yang banyak ini dikatakan kerana pada waktu dahulu, musang-musang ini telah dibawa masuk oleh pelayar dan pendatang Barat bagi mengawal populasi tikus yang terlalu banyak di kawasan ini.

Lama-kelamaan, musang-musang ini terus membiak sehingga jumlahnya tidak lagi terkawal. Bagi masyarakat setempat pula, kehadiran musang-musang ini umpama penyeri bagi kampung mereka dan penarik bagi menarik lebih ramai orang luar datang melihat haiwan yang comel ini.

Selain itu, orang Jepun juga mempunyai kepercayaan nenek moyang bahawa musang dianggap haiwan mulia dan perutusan bagi Inari, iaitu Dewi Kesuburan. Bagi masyarakat Jepun, musang dianggap sebagai haiwan yang bijak. Berikut merupakan antara video dokumentari ringkas mengenai kawasan perkampungan musang ini.


10 Fakta Sejarah Menarik Mengenai Che Guevara

Lelaki ini lebih daripada sekadar sebuah imej popular di poster suatu masa dahulu. Ernesto 'Che' Guevara merupakan seorang pejuang kebebasan pada abad ke-20. Dia juga adalah seorang doktor, ahli falsafah politik, pakar strategi politik dan juga seorang penulis buku yang mencabar negara-negara kapitalis.

Sebelum ini kami pernah menulis satu artikel mengenai siapa sebenarnya Che Guevara. Namun, terdapat beberapa fakta menarik mengenainya yang mungkin ramai tidak tahu. Berikut adalah beberapa perkara menarik mengenai lelaki yang menjadi lambang kepada perjuangan kebebasan di seluruh dunia ini.

Nenek moyang kepada Che adalah seorang lelaki bernama Patrick Lynch yang berhijrah dari Ireland ke Argentina pada tahun 1700-an. Bapanya iaitu Ernasto Guavera Lynch pernah memberitahu bahawa darah pemberontak Irish mengalir dalam tubuh anaknya itu.

Sebahagian lagi keturunan Che adalah dari Basque yang juga terkenal kerana pemberontakan. Menurut abang Che iaitu Juan, bapa mereka telah memiliki elemen pemberontak dari kedua-dua belah cabang keluarga itu terutamanya sekali dari sebelah Irish.

Ibu dan bapanya merupakan ahli kumpulan kelab ragbi San Isidro di mana Che bermain untuk kelab itu sewaktu usia mudanya. Pada tahun 1951, dia telah menerbitkan satu majalah khas untuk sukan itu yang dinamakan Tackle.

Namun begitu, terdapat satu masalah bagi Che mengenai sukan yang diminatinya itu iaitu dia mempunyai masalah Asthma sepanjang hidupnya. Bapanya pernah cuba untuk meyakinkan Che supaya berhenti bermain ragbi namun Che menjawab bahawa dia sangat cintakan ragbi walaupun sukan itu mungkin boleh membunuhnya.

Disebabkan dia mempunyai penyakit Asthma yang agak serius, bapanya memutuskan untuk Che bersekolah di rumah. Guru yang mengajarnya itu telah memperkenalkan sajak buat pertama kalinya dan Che menyukainya untuk seumur hidup.

Semasa kematiannya, mereka temui satu buku hijau bersamanya. Di dalam buku itu mengandungi pelbagai puisi yang disalin olehnya memuatkan karya dari penyajak Chile iaitu Pablo Neruda, penyajak Peru iaitu Cesar Vallejo dan penyajak Cuba iaitu Nicolás Guillén. Selain itu dia juga meminati karya dari Walt Whitman, John Keats dan ramai lagi.

Pendek, padat dan diingati. Nama 'Che' itu sebenarnya merupakan panggilan seruan Argentina yang sering digunakan oleh Guevara sehingga teman-temannya dari Cuba memanggilnya nama itu.

Jika di Malaysia mungkin dia akan dipanggil dengan gelaran Mat Guevara.

Dipengaruhi oleh kesukarannya melawan Asthma, Che telah mendaftar untuk melanjutkan pengajian dalam bidang perubatan di Universiti Buenos Aires pada tahun 1948.

Setelah menamatkan pengajian sebagai seorang pakar perubatan pada tahun 1953, dia telah menjalani latihan di Hospital Mexico City di mana dia telah menjalankan ujian terdapat alahan.

Pada tahun 1955 dia telah meninggalkan hospital itu untuk menjadi doktor kepada pejuang revolusi Cuba iaitu Fidel dan Raul Castro.

Semasa sedang belajar di bidang perubatan, Che telah melakukan jelajah ke Amerika Selatan secara solo pada tahun 1950 dengan basikal bermotor. Satu lagi penjelajahannya ialah menggunakan sebuah motosikal dan dengan seorang rakan iaitu Alberto Granado pada tahun 1952.

Dalam jelajah sejauh 8000 batu itu, dia telah melihat bagaimana pekerja dan petani yang hidup dalam keadaan miskin tegar dan dieksploitasi oleh syarikat-syarikat kapitalis dari luar.

Hal ini telah membuatkan Che nekad untuk menentang sistem kapitalisma. Catitan mengenai jelajah yang keduanya itu telah diterbitkan di Cuba pada tahun 1993 sebagai The Motorcycle Diaries dan menjadi salah satu jualan terbaik penerbitan New York Times. Sebuah filem mengenainya juga telah diterbitkan pada tahun 2004.

Che menetap di Guatamala pada 1953 kerana dia bersetuju bagaimana presiden negara itu iaitu Jacobo Arbenz Guzmán telah membahagikan tanah kepada para petani yang membuatkan kemarahan kepada golongan elit dan syarikat gergasi milik Amerika iaitu United Fruit Company.

Pada tahun yang sama juga CIA telah bersekongkol dengan junta tentera yang diketuai oleh Castillo Armas untuk menggulingkan presiden Arbaz daripada pemerintahan. Junta tentera kemudiannya telah mengembalikan tanah petani kepada United Fruit Company.

Che telah mengutuk kejadian itu dan ini merupakan pertama kali dia terlibat secara langsung dalam aktiviti revolusi dengan menyertai satu kumpulan kecil untuk mengambil semula Guatemala City namun gagal.

Ketika mengikuti gerakan revolusi adik-beradik Castro, Guevara telah diberikan satu kedudukan penting berkaitan kewangan dan ekonomi. Dia telah dinamakan sebagai Presiden Bank Nasional pada tahun 1959.

Ini memberikannya kuasa tanpa had untuk membentuk hala tuju ekonomi negata itu. Dia telah mencuba untuk mengurangkan kebergantungan Cuba terhadap pengekspotan gula dan perdagangan dengan negara luar terutamanya Amerika Syarikat.

Che terkenal kerana penglibatannya dalam revolusi Cuba dan dia juga telah membawa cara yang digunakan Cuba untuk menegakkan revolusi di beberapa negara lain. Che terlibat secara langsung dengan revolusi bersenjata di Bolivia dan Congo pada tahun 1960-an.

Dia juga telah pergi ke Amerika Syarikat pada 1964 untuk berucap di Persatuan Bangsa-bangsa Bersatu selama sejam di mana dia telah mengutuk PBB itu sendiri dan juga mengutuk layanan yang diberikan Amerika Syarikat terhadap bangsa kulit hitam di negara itu.

Che telah ditangkap oleh tentera Bolivia yang disokong oleh CIA pada tahun 1967 ketika sedang membangkitkan penentangan revolusi di Bolivia. Pada keesokan harinya presiden Bolivia telah mengarahkan supaya Che dibunuh.

Pihak tentera telah memotong tangannya untuk dijadikan bukti sebelum membuang mayatnya ke dalam satu kubur yang besar bersama pejuang gerila yang lain. Lokasi kubur ini menjadi misteri untuk sekian lama.

28 tahun kemudian, apabila Jeneral Mario Vargas memberitahu penulis Jon Lee Anderson bahawa mayat Che telah dikebumikan berdekatan lapangan terbang Vallegrande, barulah pencarian besar-besaran dilakukan.

Salah satu mayat yang ditemui pada Julai 1997 itu menepati kriteria Che, iaitu mayat itu kehilangan tangan dan penemuan satu paip tembakau dalam jeket mayat itu milik Che. Mayatnya itu kemudian dikebumikan secara rasmi di Santa Clara, Cuba.


Kisah Amerika Nyaris Letupkan Bom Nuklear Dengan Tidak Sengaja - Tragedi Goldsboro

Pada suatu malam yang dingin sekitar bulan Januari 1961, Mejar Walter Scott Tulloch telah berlepas dari Pangkalan Tentera Udara Seymour Johnson di Goldsboro, Carolina Utara. Ini merupakan penerbangan rutin yang dilakukannya di sekitar kawasan Pantai Timur

Walau bagaimanapun, apa yang berlaku pada malam itu hampir menjadi salah satu daripada sejarah terpenting Amerika Syarikat. Ini kerana muatan yang dibawa oleh pesawat Mejar Tulloch iaitu dua buah bom nuklear Mark 39 hampir memusnahkan kawasan pinggir laut di bahagian timur Amerika Syarikat.

Masalah bermula tidak lama selepas pesawat B-52G kendalian Mejar Tulloch itu berlepas. Pada waktu tengah malam ketika pesawatnya itu sedang menjalani proses pengisian minyak di udara, kapal pembawa minyak menyedari terdapat kebocoran pada sayap sebelah kanan pesawat pengebom Mejar Tulloch dan mengarahkannya untuk kembali ke pangkalan.

Semasa dalam penerbangan pulang ke pangkalan, pesawat Mejar Tulloch telah hilang kawalan. Lubang yang terdapat pada tangki telah merosakkan keseluruhan sayap kanan pesawat itu dan menyebabkannya menjunam. Pada ketinggian 9,000 kaki, Mejar Tulloch telah mengarahkan kesemua anak kapalnya untuk menyelamatkan diri.

Lima orang dari anak kapalnya berjaya melompat keluar tetapi tiga lagi tidak bernasib baik dan terbunuh dalam kemalangan itu. Apa yang lebih menakutkan lagi ialah ketika pesawat itu sedang menjunam dan mula pecah di udara, dua bom nuklear yang dibawa bersama juga jatuh tepat ke arah kawasan darat Carolina Utara.

Kedua-dua bom itu mengandungi kekuatan sebanyak 4 megatan kuasa nuklear, 300 kali ganda lebih kuat daripada bom yang digugurkan di Hiroshima dan Nagasaki. Satu daripada bom ini telah dipasangkan payung terjun padanya manakala satu lagi pula tidak sempat dipasang sebelum ia jatuh. Namun, nasib baik menyebelahi mereka apabila kedua-dua bom itu tidak meletup.

Jika kedua-dua bom itu meledak, ia mungkin akan memusnahkan sebahagian besar kawasan Washington, Baltimore, Philadelphia dan mungkin lebih jauh ke utara seperti New York. Perkara sebegini boleh membahayakan jutaan nyawa penduduk Amerika.

Sebaik sahaja berita mengenai bom itu jatuh sampai ke pangkalan tentera, seorang pakar pemusnah bom iaitu Leftenan Jack ReVelle telah bergegas ke tapak di mana bom itu jatuh untuk menyahaktifkan bom nuklear itu.

Untuk berdekat lamanya setelah kemalangan itu, pihak kerajaan Amerika Syarikat berulang kali menafikan bahawa kejadian yang berlaku di Goldsboro itu hampir menyebabkan bom nuklear itu meletup tetapi dokumen mengenai kejadian itu yang didedahkan baru-baru ini di bawah Akta Kebebasan Informasi telah mendedahkan betapa hampirnya bom nuklear itu hampir meletup.

Salah satu dari bom itu yang dipasang dengan payung terjun jatuh di kawasan ladang di pinggir bandar Faro, Carolina Utara. Payung terjun bom itu tersangkut pada pokok dan menyebabkan ia tergantung dalam keadaan menegak.

Ketika ReVell tiba dan memeriksa bom yang pertama itu, dia mendapati hanya satu daripada empat mekanisma yang merupakan suis keselamatan yang masih belum diaktifkan. Ini bermakna hanya satu suis keselamatan yang terakhir itu sahaja yang menghalang bom nuklear itu daipada meletup dan memusnahkan kawasan Carolina Utara.

Ketika Perang Dingin berada pada waktu kemuncaknya, pesawat pengebom biasanya akan membawa senjata nuklear untuk terbang bersama sebagai langkah berjaga-jaga sekiranya perang meletus. Namun, bagi mengelak sebarang kejadian tanpa disengajakan yang boleh menyababkan bom nuklear meletup, mekanisma suis keselamatan telah diperkenalkan.

Bagi bom yang kedua pula, ianya sukar untuk dikesan kerana ia tidak dipasang dengan payung terjun semasa jatuh daripada pesawat. Jadi ia menjunam jatuh dengan kelajuan 700 batu sejam. Setelah beberapa hari melakukan pencarian, kebimbangan RaVelle terhadap letupan bom itu semakin berkurang sebaliknya beliau lebih risau tentang kemungkinan terjadinya kebocoran radiasi dari teras bom nuklear itu.

Akhirnya, RaVelle dan pasukannya berjaya menemui lokasi di mana bom itu telah tertanam dalam tanah berlumpur di Jalan Big Daddy, Pikeville, Carolina Utara. Mereka telah melakukan kerja menggali untuk mengeluarkan bom tersebut dan juga satu penemuan yang menakutkan.

Menurut RaVelle, dia diberitahu oleh salah seorang sarjannya bahawa bom yang ditemui itu berada dalam keadaan aktif. RaVelle berkata itu adalah perkara yang tidak akan dilupakan sepanjang hayatnya.

Apa yang ajaibnya walaupun impak pelanggaran itu telah menyebabkan bom itu aktif, pada masa yang sama ia juga telah menyebabkan kerosakan teruk pada bom tersebut sehingga ia terhalang daripada meletup.

RaVelle menerangkan lagi bahawa tragedi yang berlaku itu hampir menyebabkan terjadinya satu malapetaka besar yang tidak dapat dibayangkan.


Kisah Amerika Menjiplak Teknologi Satelit Soviet Union

Era awal teknologi angkasa lepas menyaksikan penguasaan dua buah kuasa besar ketika itu Soviet Union dan Amerika Syarikat. Walau bagaimanapun, antara kedua kuasa besar ini Soviet Union jauh lebih maju dan terkehadapan.

Ini dapat dilihat daripada langkah berani dan awal Soviet Union melancarkan satelit pertama di dunia, Sputnik 1 pada bulan Oktober 1957. Beberapa bulan kemudian, mereka melancarkan pula satelit kedua, Sputnik 2. Pelancaran Sputnik 2 turut telah mencetuskan kontroversi apabila mereka turut menghantar Laika, seekor anjing dan makhluk pertama yang dihantar ke angkasa lepas.

Kejayaan demi kejayaan dan pelbagai teknologi baru yang dibangunkan Soviet Union ini telah menimbulkan kebimbangan Amerika Syarikat. Mereka sedar sudah jauh ketinggalan dan tidak mampu menyaingi teknologi angkasa lepas Soviet Union, maka satu perancangan yang drastik perlu dilakukan.

Maka, wujudlah rancangan tidak masuk akan iaitu merompak satelit ciptaan Soviet Union untuk mengetahui segala rahsia dan teknologi penciptaannya. Menariknya, kejadian rompakan ini tidak diketahui pihak Soviet Union sehinggalah pihak CIA sendiri mendedahkan sebuah dokumen mengenainya pada tahun 1995.

Rancangan rompakan ini dilakukan secara teliti dan tersusun, seolah-olah apa yang dapat dilihat dalam filem Ocean’s 11. Secara umumnya, mereka merancang untuk merompakan trak yang membawa satelit ini, membawanya ke sebuah tempat rahsia, membuka keseluruhan bahagian satelit untuk mencuri segala info yang terdapat padanya, dan memulangkan kembali trak tersebut keesokan harinya tanpa diketahui pihak Soviet Union sendiri.

Peluang terbaik untuk rompakan ini hadir pada tahun 1959. Pada ketika itu, Soviet Union gemar melakukan pameran di beberapa buah negara luar untuk mempersembahkan kejayaan-kejayaan mereka dalam bidang teknologi, industri dan ekonomi.

Dalam dokumen yang didedahkan oleh CIA itu, rompakan itu telah dilakukan pada satu malam dimana tarikhnya tidak didedahkan. Ketika itu, satelit Lunik milik Soviet Union sedang dipindahkan ke lokasi pameran seterusnya dan dimuatkan dalam sebuah peti kebal berukuran 20 kaki panjang, 11 kaki lebar dan 14 kaki tinggi.

Di satu jalan yang sunyi, ejen CIA telah mengambil alih trak tersebut dan menggantikan pemandunya dengan seorang pemandu lain. Trak tersebut kemudiannya telah dibawa ke sebuah gudang rahsia. Sebelum bahagian satelit itu diceraikan, pihak CIA terlebih dahulu mengambil langkah-langkah keselamatan bagi memastikan pihak Soviet Union mengetahui trak mereka telahpun diambil-alih.

Sekumpulan 4 orang individu telah ditugaskan untuk membuka dan menceraikan bahagian-bahagian satelit itu. Masalah seterusnya timbul apabila mereka menghadapi kesukaran mengeluarkan satelit yang diletakkan dalam peti kebal itu.

Setelah berjaya dibuka, keempat-empat ejen CIA tersebut telah ditugaskan mengambil bahagian-bahagian utama satelit tersebut seperti enjin, propellant tank, payload dan beberapa bahagian lain. Lukisan skematik satelit ini turut didedahkan oleh CIA seperti yang dapat dilihat daripada gambar di bawah.

Selepas beberapa jam mengambil gambar, menjiplak dan mencuri info-info penting daripada satelit itu, keseluruhan bahagian satelit tersebut dipasang kembali seperti keadaan asalnya. Kumpulan ini terpaksa bekerja dalam masa yang sangat pantas memandangkan satelit tersebut mestilah berada di destinasi seterusnya menjelang esok pagi.

Selepas pemasangan bahagian satelit, pasukan ini juga perlu memasukkannya kembali ke dalam peti kebal asalnya. Segala kesan yang boleh menimbulkan kecurigian juga telah dibersihkan bagi memastikan pihak Soviet Union tidak mengesyaki satelit mereka telah dicuri.

Kira-kira pada pukul 5 pagi, seorang pemandu telah datang ke gudang rahsia tersebut dan membawa trak itu ke destinasi yang telah dirancang. Pemandu asalnya telah kembali mengambil alih trak tersebut dan membawanya ke destinasi yang seterusnya. Sekitar pukul 7, askar Soviet Union telah datang untuk membuat pemeriksaan terhadap trak tersebut dan mendapati tiada sebarang perkara yang mencurigakan mengenainya.

Perkara sebegini mungkin lebih sukar dilakukan pada masa kini memandangkan setiap kenderaan pengangkutan biasanya dilengkapi dengan sistem penjejak lokasi atau GPS. Walau bagaimanapun, bagi organisasi pakar seperti CIA, mereka kemungkinan besar mempunyai kepakaran untuk memanipulasi teknologi seperti ini.


5 Sebab Kenapa Jack Ma Ingin Bersara Awal Di Usia 54 Tahun

Baru-baru ini, pengasas syarikat teknologi Alibaba iaitu Jack Ma telah mengumumkan beliau akan bersara dalam masa 1 tahun selepas pengumuman itu dibuat. Perkara ini sudah tentulah mengejutkan banyak pihak memandangkan Alibaba sedang berada di puncak dan Jack Ma sendiri tidak mempunyai sebarang kontroversi.

Dalam memorandum yang telah dihantar ke stafnya mengenai perancangannya itu, Jack Ma berkata langkah itu diambil bagi memberi peluang kepada generasi yang lebih muda untuk mengambil tampuk pimpinan syarikat itu.

Malah, pengumuman mengenai rancangan untuk bersara itu turut dipersoalkan oleh Presiden Russia, Vladimir Putin. Beliau mengatakan Jack Ma yang kini berusia 54 tahun masih terlalu muda untuk bersara. Beliau percaya masih banyak kejayaan yang mampu dicipta oleh Jack Ma dalam bidang teknologi terutamanya.

Jack Ma merupakan contoh terbaik bagaimana seseorang yang berasal daripada keluarga miskin mampu membangunkan sebuah empayar besar yang bernilai berbilion ringgit. Berikut merupakan beberapa fakta menarik yang perlu anda tahu berkaitan pengumuman persaraan Jack Ma ini.

Sebagai seorang yang berpengaruh, Jack Ma kerap kali dipanggil untuk menghadiri pelbagai seminar dan konvensyen di seluruh dunia. Beliau juga kerap kali menyatakan tentang jadual perjalanannya yang begitu sibuk walaupun sudah tidak memegang jawatan Ketua Pegawai Eksekutif untuk menjadi Pengerusi Eksekutif syarikat.

Malah pada tahun 2013, beliau memberitahu kepada kumpulan pegawai eksekutifnya bahawa beliau ingin menghabiskan lebih banyak masa bermain golf di tepi pantai. Namun, beliau dapati dirinya lebih banyak menghabiskan masa dalam kapal terbang untuk ke pelbagai destinasi seluruh dunia.

Dalam sebuah wawancara pada tahun 2017, Jack Ma mengatakan bahawa  beliau menghabiskan kira-kira 870 jam dalam kapal terbang sahaja tahun sebelumnya dan pada tahun 2017, jumlah itu semakin bertambah kepada 1000 jam. Beliau juga turut mengatakan bahawa beliau sama sekali tidak mahu mati di pejabat iaitu ketika sedang bekerja. Beliau mahu mati di tepi pantai.

Pada awal tahun ini, tular sebuah video yang merakamkan Jack Ma tertidur dalam sebuah majlis forum berkaitan artificial intelligence. Pada pukul 10 malam sebelumnya, beliau berada di Hong Kong untuk menghadiri sebuah majlis dan pada paginya pula mempunyai perjumpaan dengan Presiden Perancis.

Ternyata jadual perjalanannya yang terlalu sibuk menyebabkan beliau tidak mempunyai masa berehat yang cukup.

Walaupun Alibaba sudah menjadi sebuah syarikat gergasi di dunia sebaris dengan syarikat-syarikat daripada Amerika Syarikat seperti Apple, Microsoft dan Amazon, Jack Ma mempunyai mempunyai perasaan berbelah bagi mengenai syarikat yang diasaskannya ini pada tahun 1999.

Malah, Jack Ma secara terbuka pernah mengatakan kesilapan terbesarnya adalah menubuhkan syarikat Alibaba. Hal ini disebabkan begitu besar tekanan dan tanggungjawab di bahunya untuk memimpin syarikat yang mempunyai nilai $420 bilion dengan 86,000 orang pekerja.

Beliau mengatakan pada awalnya beliau hanya ingin menjalankan bisnes secara kecil-kecilan dan bukannya secara besar-besaran. Malah, pada peringkat awal beliau langsung tidak mempunyai perancangan untuk membesarkan perniagaan Alibaba seperti sekarang yang memberikan pelbagai tekanan padanya.

Dalam sebuah Forum Ekonomi Antarabangsa St Petersburg pada tahun 2016 Jack Ma mengatakan setiap hari adalah hari yang sangat sibuk umpama seorang presiden. Beliau tidak mempunyai sebarang kuasa untuk menentukan hidupnya. Jack Ma turut berkata, sekiranya beliau mati dan hidup semula, beliau tidak sesekali akan menjalankan perniagaan seperti yang dimilikinya kini. Beliau mahu lebih bebas dan menikmati hidupnya.

Jack Ma pernah beberapa kali mengatakan keinginannya untuk kembali menjadi guru dan mengajar di sekolah. Malah, beliau mengatakan antara saat paling menggembirakan di dalam hidupnya adalah menjadi guru yang berpendapatan kecil sekitar $13.26 sahaja setiap bulan.

Sebelum menubuhkan Alibaba, Jack Ma pernah mengajar mata pelajaran Bahasa Inggeris di sebuah kolej di Hangzhou selama 6 tahun selepas menamatkan pengajian di Institut Perguruan Hangzhou pada tahun 1988. Malah, beliau juga pernah diiktiraf sebagai antara guru terbaik di sekolah tersebut pada tahun 1994 kerana cara pengajarannya yang begitu interaktif dan lucu.

Menurut Jack Ma, beliau tidak pernah dilatih untuk menjadi seorang akauntan dan pengaturcara. Apa yang dilakukannya adalah belajar dan berkongsi ilmunya dengan orang lain. Malah, beliau bekerja sebagai seorang usahawan sepertimana beliau menjadi seorang guru.

Selain itu, Jack Ma kerap kali menggelar dirinya sebagai "Ketua Pegawai Pendidikan" di Alibaba dan beliau mahukan generasi eksekutif yang mengambil alih kepimpinannya kelak menjadi sepertinya umpama seorang guru yang mahukan anak muridnya untuk mencapai kejayaan melebihi dirinya sendiri.

Syarikat besar seperti Alibaba sememangnya memerlukan seseorang yang hebat seperti Jack Ma untuk menggantikannya kelak. Setelah mengumumankan rancangan untuk bersara, Jack Ma masih kekal sebagai Pengerusi Eksekutif Alibaba selama 12 bulan sehinggalah 10 September 2019.

Dalam fasa peralihan ini, Jack Ma sudahpun mengumumkan akan melantik Daniel Zhang setelah beliau meninggalkan kerusi tersebut pada 10 September 2019 kelak. Tindakan ini bagi memastikan peralihan ini tidak akan mendatangkan sebarang masalah kepada Alibaba dan menimbulkan kegusaran orang ramai.

Selepas bersara kelak, Jack Ma akan kekal sebagai seorang Pengarah dalam Lembaga Pengarah Alibaba dan rakan kongsi tetap Alibaba. Bagi Jack Ma, pemilihan Daniel Zhang adalah tepat memandangkan beliau kini menyandang jawatan Ketua Pegawai Eksekutif syarikat dan mempunyai visi dan misi yang jelas untuk membangunkan syarikat ini dengan lebih jauh lagi.

Menariknya, apa yang dilakukan Jack Ma ini ternyata sekali berlainan dengan amalan kebiasaan pemilik syarikat lain di Asia yang biasanya menurunkan syarikat tersebut kepada anak-anak apabila syarikat itu sudah disenaraikan dalam pasaran saham.

Kira-kira 85% jutawan Asia akan mewariskan perniagaan mereka kepada waris mereka apabila bersara. Peratusan ini diperolehi berdasarkan kajian selam 20 tahun oleh UBS terhadap 1400 jutawan di Asia.

Namun, tidak bagi Jack Ma. Beliau merasakan bahawa Alibaba mestilah dipegang oleh orang yang benar-benar layak, bukan sekadar mempunyai hubungan kekeluargaan semata-mata. Malah, pegangan saham yang dimilikinya dalam Alibaba dianggap sudah mencukupi baginya untuk membolehkan beliau hidup bebas dan selesa seperti yang diimpikan.

Strategi peralihan kuasa dan pencen awal ini juga sebenarnya bagi memastikan Alibaba terus kukuh dan diterajui oleh generasi muda yang berwawasan tinggi. Syarikat ini yang ditubuhkan pada 1999 oleh Jack Ma dan 17 orang pengasas bersama dengan nilai $60,000 pada ketika itu juga telah mengumumkan pelan jangka masa panjang bagi memastikan syarikat ini mampu hidup bagi tempoh sekurang-kurang 102 tahun lagi, sasaran yang menyaksikan bahawa syarikat ini akan diperturunkan kepada beberapa generasi lagi.


Inilah Kerepek Kentang Termahal Di Dunia Berserta Spesifikasinya

Kerepek kentang merupakan kudapan popular rakyat Malaysia. Tidak kira sama ada ketika menonton televisyen, memandu atau pun ketika membuat kerja, kerepek kentang kebiasaannya menjadi pilihan memandangkan ianya rangup dan sedap dikunyah.

Secara umumnya, membuat kerepek kentang tidaklah begitu sukar tetapi rumit dan mengambil masa lama kerana kentang tersebut terlebih dahulu perlu dijemur untuk mengeringkannya selepas dipotong halus. Selepas dijemur, kerepak tersebut akan digoreng dan diletakkan perisa seperti pedas, manis, masin dan sebagainya.

Permintaan tinggi terhadap kerepek turut mewujudkan industri menghasilkan kerepek di kawasan luar bandar. Harganya juga lebih murah berbanding kerepek kentang yang dihasilkan oleh jenama-jenama popular seperti Pringles dan Mister Potato.

Pernahkah anda tertanya, apakah produk kerepek kentang paling mahal di dunia?

Sebuah kilang membuat arak daripada Sweden telah menghasilkan dan menjual satu set kerepek kentang yang dipercayai termahal di dunia. Satu set hidangan ini dijual pada harga $56 (sekitar RM230) dan hanya terdapat 5 keping kerepek kentang bagi setiap satu set.

Ini bermakna, harga untuk setiap keping kerepek kentang ini adalah $11.20 (sekitar  RM 46.4). Harga ini semestinya jauh lebih mahal daripada jenama-jenama yang ada dipasaran. Sebagai perbandingan, anda boleh membeli 1 balang kerepek kentang jenama Mister Potato atau Pringles pada harga sekitar RM4.50 hingga RM6.

Kerepek kentang termahal di dunia ini dihasilkan oleh syarikat pembuat arak St Erik. Menurut syarikat ini, setiap minuman alkohol berkualiti tinggi yang dihasilkan mereka perlulah dipadankan dengan snek yang berkualiti tinggi. Maka, lahirlah idea penghasilan kerepek kentang termahal di dunia ini.

Kerepek kentang ini dihasilkan oleh pasukan tukang masak terbaik di Sweden. Malah, ianya juga tidak dipek dalam balang atau bungkusan plastik biasanya seperti yang terdapat di pasaran.

Sebaliknya, setiap set kerepek kentang ini datang dengan sebuah kotak yang elegen dan setiap keping kerepek kentang ini disusun kemas dalam kotak ini. Malah, setiap set kotak ini turut disertakan dengan pengepit khas untuk memegang kerepek kentang ini supaya anda tidak perlu mengotorkan tangan.

Selain itu, setiap set kerepek kentang ini juga turut disertakan dengan sijil khas sebagai bukti ketulenan produk tersebut. Oleh itu, walaupun sudah memakan kesemua kerepek kentang itu, pembeli boleh berbangga pernah membeli dan memakan kerepek kentang ini yang dijual dalam kuantiti yang sangat terhad.

Selain dimasak oleh tukang masak profesional, rahsia utama kerepek kentang ini begitu mahal adalah kerena penggunaan bahan-bahan pembuatannya yang premium dan sukar diperolehi. Berikut merupakan bahan-bahan untuk membuat kerepek kentang mahal ini:

Malangnya, kerepek kentang ini tidak boleh dimakan oleh orang Islam kerana ia turut dicampurkan dengan minuman beralkohol "India Pale Ale". Menurut syarikat St Erik, minuman ini adalah minuman terbaik dan paling berkualiti tinggi yang dihasilkan oleh syarikat ini.

Sementara itu, bawang Leksand pula adalah bawang yang hanya terdapat di bandar Leksand. Menariknya bawang ini hanya boleh diperolehi antara 18 Mei dan 10 Ogos setiap tahun. Dikatakan bawang ini merupakan bahan utama yang memberikan rasa menarik kepada kerepek kentang ini.

Cendawan matsutake dikatakan mempunyai rasa seakan-akan keju dan merupakan cendawan paling berkualiti. Cendawan yang digunakan ini diambil daripada hutan pine yang terletak di bahagian utara Sweden. Setiap cendawan ini dipetik menggunakan sarung tangan yang diperbuat daripada kapas untuk memelihara kualitinya.

Sebelum ini kami pernah menulis mengenai truffle, iaitu satu spesis kulat dan merupakan makanan termahal di dunia. Truffle rumpai laut (Ascophyllum nodosum) hanya boleh didapati daripada kawasan air sungai yang sejuk. Untuk menghasilkan kerepek kentang mahal ini, hanya truffle yang terdapat di sekitar Pulau Faroe sahaja digunakan.

Herba crown dill pula digunakan untuk menghasilkan rasa yang unik. Perbagai jenis herba telah dicuba dan dipercayai crown dill merupakan yang terbaik kerana rasanya yang segar dan kuat. Untuk menghasilkan kerepek ini, crown dill ini dipetik daripada kawasan Bjare yang terletak di bahagian selatan Sweden.

Sementara itu, bagi kentang pula, hanya kentang yang ditanam di Ammarnäs sahaja digunakan. Disini, kentang ditanam dalam kuantiti yang terhad. Kerana keadaan bentuk muka bumi yang berbukit, maka kentang-kentang ini akan ditanam dan diambil menggunakan tangan.


3 Anak Melayu Kini Berjaya Di United Kingdom Usahakan "Bisnes Ganja"

Penulisan ini ditulis oleh saudara Syahril A. Kadir di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Tiga anak Melayu kini berjaya di United Kingdom dengan "bisnes ganja", jika di Malaysia sudah pasti kena hukuman gantung!

Ganja atau lebih dikenali oleh mat saleh sebagai kannabis terdapat banyak "spesis", antaranya spesis Hemp dan spesis Marijuana. Macam Proton lah, ada Wira, ada Perdana dan juga Pesona.

Bagi jenis Hemp ini, satu dunia tengah memperkatakan mengenainya kerana mempunyai kebaikan yang cukup banyak terutama daripada segi kesihatan.

Jika Hemp ini, anda menghisap dalam jumlah tinggi (1 kilogram) pun tak akan mendatangkan khayal, euphoria, lalok dan sebagainya.

Tak seperti marijuana yang mengandungi bahan kimia THC (Tretrahydrocannabinoid) iaitu bahan kimia yang aktif membuatkan seseorang pengamalnya khayal mengalahkan Bob Marley apabila menghisapnya.

Sayangnya di Malaysia, Hemp ini masih dikategorikan sebagai dadah berbahaya HANYA kerana tergolong dari keluarga pohon ganja.

Hemp dan marijuana tidak boleh ditanam serentak. Hemp bukan pokok jantan marijuana, ianya komuniti sendiri.

Hemp mengambil masa 3 bulan untuk dituai dan marijuana pula mengambil masa 7 hingga 8bulan untuk bunganya matang.

Ketinggian Hemp boleh mencecah sehingga 15 kaki manakala amat jarang pohon marijuana yang boleh mencapai 5 kaki tinggi, kedua-duanya tidak boleh wujud bersama.

Alhamdulillah, salah seorang dalam group friendlist saya, saudara Maszeli Mohammad Wee adalah seorang lepasan sarjana dari Universiti Malaya yang mempunyai kepakaran dan mengkaji tumbuhan ini dalam tesisnya.

Beliau sendiri sering berulang-alik ke Bukit Aman bagi mengadakan perbincangan dengan pihak berkuasa mengenai Hemp ini. Semua info adalah 'sekelumit' ilmu mengenai Hemp yang saya 'korek' dari penulisannya.

Yang ni lagi "rare". Tahukah anda, di United Kingdom sekarang terdapat tiga orang anak Melayu yang sedang mencipta nama kerana terlibat dalam 'bisnes ganja' ini?

Tetapi macam saya tulis awal-awal tadilah, mereka bukan jual marijuana yang buat manusia lalok macam celah Lorong Hj Taib itu.

Syarikat mereka, CBD Oils Malaysia - Malaya Hemp™ yang kini sedang beroperasi di Manchester, UK telah berdaftar secara sah di bawah pertubuhan Cannabis Trades Association, United Kingdom (CTA UK).

Menurut beberapa portal yang saya baca, syarikat yang diterajui oleh tiga orang anak muda dari Malaysia ini iaitu sepasang suami isteri, Abdul Halim Pauzi dan Nurul Ain Sahbudin, serta rakan mereka, Mohd Roslan Abdullah, kini antara 300 buah syarikat besar di Eropah yang menghasilkan produk tambahan kesihatan dan kecantikan berasaskan kanabis dan hemp.

Menubuhkan syarikat menjual produk berasaskan kanabis bukanlah sesuatu yang mudah buat tiga anak muda Malaysia ini bahkan banyak prosedur dan pemantauan yang harus mereka lalui dari masa ke semasa.

Penggunaan kanabis untuk tujuan perubatan telah diluluskan penggunaanya di lebih 50 buah negara di dunia termasuk UK  sendiri, memandangkan terdapat pelbagai manfaat yang dihasilkannya kepada kesihatan manusia sekali gus menyumbang kepada kemajuan sektor ekonomi sesebuah negara.

Saya tak mahu cerita lebih-lebih pasal perniagaan mereka itu, kang tak pasal-pasal kena tuduh dibayar "tauke" ganja nak promote barang mereka di Facebook saya.

Kesimpulannya, dah tiba masanya semua pihak, daripada yang membuat dan menggubal undang-undang, Kementerian Kesihatan, pihak penguatkuasa, saintis-saintis dan semua yang berkenaan segera duduk bersama.

Satu ketetapan dengan segera berhubung status Hemp ini perlu dilakukan agar di penghujungnya kita dapat membuat rumusan mengenai hal ini.

Ingat, hukuman mengenai dadah di negara kita sangat ketat hingga boleh membawa kepada hukuman gantung sampai mati.

Jangan sampai ada nyawa yang tak berdosa melayang hanya disebabkan kegagalan kita membezakan mana intan mana permata, mana ganja yang lalok dan mana ganja yang berguna!


Anda Rasa Mod Incognito Selamat Untuk Anda? Baca Ni Dulu

Privasi di Internet merupakan suatu topik panas yang telah lama dibincangkan. Selama ini, mungkin anda sudah biasa menggunakan pelayar web penyamaran (incognito web browser) serta mengambil langkah-langkah keselamatan dalam talian untuk mengelakkan identiti dan data peribadi anda terdedah kepada orang lain.

Namun, sejauh manakah keberkesanan penggunaan laman web incognito ini? Adakah ia benar-benar efektif untuk memadamkan atau menyembunyikan maklumat anda?

Setiap kali anda melayari Internet dan membuat carian, pelayar web akan menyimpan beberapa data berkaitan sejarah log Internet anda. Misalnya, apabila anda melawati sebuah laman web yang spesifik, ia akan terus merekodkan lawatan itu ke dalam sejarah pelayar dan menyimpan kuki (cookies) daripada laman web tersebut. Ia juga menyimpan maklumat borang (form data) yang membantu anda mengisi kata laluan, alamat laman web dan pelbagai maklumat lain dengan lebih cepat.

Cookies merupakan fail-fail kecil yang disimpan dalam sistem peranti dan mengandungi data yang sangat khusus mengenai anda dan aktiviti anda. Pelayan web boleh mengakses data ini untuk menyesuaikan iklan dan halaman mengikut 'pilihan' dan 'kegemaran' anda tanpa anda perlu melakukan apa-apa.

Walau bagaimanapun, kuki juga menyimpan sejarah fail yang anda muat turun, kata laluan, carian dan bahagian laman web buat sementara waktu. Ini bermakna apabila anda mula membuat carian, ia mampu meneka dan mengisi kotak carian secara automatik mengikut carian lama yang pernah dibuat sebelumnya. Ini boleh menjadi suatu masalah sekiranya anda berkongsi komputer dengan orang lain.

Anda boleh cuba menghalang laman web daripada menyimpan sesuatu maklumat melalui tetapan privasi, memadam cache dan mematikan kuki. Namun, melayari web menggunakan mod penyamaran akan menghalang komputer daripada menyimpan maklumat ini dari awal lagi.

Anda boleh melayari pelbagai laman web, membuat carian dan mengklik imej serta pautan tanpa menyimpan sebarang data. Sesiapa yang berkongsi komputer dengan anda selepas itu tidak dapat melihat sejarah pelayaran (browsing history) atau sebarang terma yang anda gunakan dalam carian.

Untuk sebahagian besar pelayaran, mod incognito tidak menyimpan sebarang cookie namun ada sesetengah laman masih menyimpannya ketika anda sedang melayari Internet tetapi ia akan dipadam setelah anda menghentikan sesi penyamaran atau setelah pelayar web ditutup.

Anda mungkin tertanya-tanya, adakah mod pelayaran secara sulit ini boleh membantu menyembunyikan apa yang anda lihat daripada Pembekal Perkhidmatan Internet (ISP). Jawapannya mudah, ia tidak mampu menyembunyikan apa-apa daripada ISP anda.

Mod penyamaran hanya tidak menyimpan kuki dan sejarah pelayaran dalam komputer tetapi pihak ISP masih boleh melihat segala aktiviti anda. Mereka boleh tahu setiap laman web yang anda layari dan setiap fail yang dimuat turun disebabkan alamat IP anda.

Malah, pihak ISP juga boleh memasang kuki pengesan Internet ke dalam komputer anda selain mengakses segala sejarah carian untuk mengesan aktiviti anda. Mod penyamaran anda tidak mampu menghentikan semua ini.

Apabila anda membuka tetingkap untuk melayari laman web secara sembunyi-sembunyi, anda mungkin boleh melihat serangkap teks yang memberi amaran bahawa mod incognito tidak menjadikan anda halimunan.

Tetapan pelayar web hanya memberi mesej kepada komputer untuk tidak merekodkan sebarang carian dan menyimpan sejarah namun ia tidak bermakna majikan, guru atau pihak sekolah tidak boleh memantau aktiviti dalam talian anda kerana ia tidak dihubungkan kepada komputer lain, pelayan dan juga penghala (router). Apabila anda melayari sesuatu laman web, aktiviti anda akan melalui rangkaian sistem yang lebih besar untuk sampai ke server. Jadi mereka sebenarnya boleh memantau aktiviti Internet anda jika mengakses log router, di mana segala trafik disimpan.

Jika anda keylogger yang dipasang pada komputer anda, ia masih boleh mengesan setiap butang yang anda klik. Selain itu, jika ada perisian intip (spyware) dalam komputer, ia juga mampu melihat apa yang anda buat sama ada dalam mod penyamaran atau tidak.

Namun, aplikasi dan perisian ini hanya boleh mengintip anda semasa anda sedang melayari Internet sahaja. Setelah selesai, sejarah carian akan terus dipadamkan, jadi tidak ada program atau aplikasi dalam komputer yang boleh melihat kembali apa yang anda sudah buat.

Dan sudah tentulah mod penyamaran tidak dapat melindungi anda daripada perisian pemantauan ibu bapa yang berada dalam komputer. Ibu bapa masih boleh mengetahui jika anak-anak melayari laman web terlarang.

Ya. Walaupun dalam mod penyamaran, alamat IP masih menandakan dari mana anda datang dan segala aktiviti pelayaran. Jadi, apabila anda melayari sesuatu laman web, laman tersebut masih mempunyai rekod bahawa anda pernah ke sana, walaupun rekod ini tidak terdapat dalam komputer anda. Laman web itu juga mempunyai log bahagian mana yang anda klik, berapa kali anda klik dan segala muat turun yang anda buat.

Tontonan kandungan video secara streaming juga akan direkodkan oleh laman tersebut.

Jadi, selain aktiviti anda, apa lagi maklumat yang boleh diperolehi oleh laman web? Untuk pengetahuan anda, setiap alamat IP boleh mendedahkan lokasi anda, pembekal perkhidmatan, jenis pelayar web dan adakalanya alamat rumah anda. Terdapat undang-undang yang mengawal bagaimana sebuah laman boleh menggunakan maklumat-maklumat ini, namun apa yang anda perlu tahu - ia semua masih datang daripada alamat IP anda.

Anda mungkin pernah melihat iklan seperti di laman Facebook seolah-olah secara ajaib memaparkan iklan atau kandungan yang anda suka, atau perkara yang berkaitan dengan sesuatu yang anda baru lihat. Ini semua disebabkan oleh Google.

Semasa anda melayari laman web menggunakan Google Chrome atau membuat carian menggunakan Google, mereka memasang kuki pada komputer anda. Google menggunakannya untuk menjejaki aktiviti anda di keseluruhan web, kemudian memaparkan iklan-iklan yang membuatkan anda lebih cenderung untuk klik. Ia juga boleh menjejaki aktiviti setiap peranti anda (komputer, telefon pintar, tablet dan sebagainya) jika anda membiarkan akaun Google dilog masuk sepanjang masa.

Di sinilah salah satu kelebihan mod penyamaran. Apabila anda melayari Internet menggunakan mod ini, pelayar anda tidak dapat merekodkan sebarang sejarah atau kuki. Ini bermakna anda tidak akan melihat iklan yang mengikut kesesuaian atau keinginan anda. Ini juga bererti yang setiap carian baru tidak akan menjadi bias kerana ia tidak akan diselaraskan mengikut sejarah klik dan carian.

Walau bagaimanapun, anonimiti dan privasi anda akan berakhir sekiranya anda log masuk ke akaun Google menggunakan mod inkognito.

Mod penyamaran ini hanya menyukarkan cerobohan oleh orang lain yang boleh mengakses komputer anda daripada melihat sejarah pelayaran. Pengisian automatik seperti log ID ke bank, kata laluan, maklumat peribadi tidak akan terjadi selagi anda tidak menggunakan sebarang aplikasi yang menyimpan data seperti ini.

Incognito mode tidak membuatkan komputer anda menjadi lebih selamat. Jika terdapat perisian intip dalam komputer anda, penggodam masih boleh melihat apa yang anda sedang lihat. Selain itu, mod penyamaran ini tidak dapat menyelamatkan anda daripada memuat turun fail atau membuka e-mel yang mengandungi virus.

Sekiranya anda benar-benar khuatir komputer akan digodam atau keselamatan anda terjejas, anda boleh menggunakan perisian seperti rangkaian persendirian maya (Virtual Private Network, VPN) untuk menyembunyikan identiti anda daripada dijejaki.

Jika mereka rasa perlu, sudah tentu. Alamat IP anda tidak disembunyikan melalui mod penyamaran dan boleh digunakan untuk menjejak segala maklumat anda untuk tempoh yang panjang. Pihak NSA misalnya boleh memasang kuki penjejak dalam komputer anda untuk memerhatikan segala aktiviti anda walaupun dalam mod penyamaran. Mereka boleh mengesan setiap laman web yang anda kunjungi, dengan siapa anda berbicara, apa yang anda tulis dan setiap carian yang anda buat.

Jika anda telah melanggar undang-undang atau dikehendaki pihak berkuasa, mereka boleh menjejak setiap sejarah pelayaran dan boleh meminta rekod sejarah sepenuhnya daripada pembekal perkhidmatan Internet anda dengan mudah.

Apabila anda memuat turun, fail tersebut akan tersimpan dalam komputer. Apabila sesi Internet anda berakhir dan anda menamatkan pelayar inkognito, fail tersebut masih kekal berada dalam sistem komputer. Ini disebabkan fungsi pemacu cakera keras tidak memerlukan sambungan Internet untuk mengakses segala fail yang tersimpan.

Begitu juga dengan tanda buku (bookmark) yang disimpan semasa melayari dalam mod penyamaran. Ia masih kekal dalam simpanan walaupun anda telah menamatkan sesi inkognito. Jadi, orang yang mempunyai akses kepada komputer anda masih boleh melihat tanda buku ini.

Ingat, apa pun yang anda buat, layarilah web dengan berhati-hati. Jauhi segala laman web terlarang dan jadilah pengguna Internet yang bijak.


Masyarakat Di Bandar Ini Mengamalkan Rumah Tanpa Pintu - Shani Shingnapur

Penduduk di Shani Shingnapur masih mengekalkan tradisi mereka sejak sekian lama, iaitu untuk tidak memasang pintu dan membiarkan rumah mereka terbuka kepada jiran serta penziarah yang datang berkunjung.

Shani Shingnapur merupakan sebuah bandar kecil yang mempunyai keluasan hanya sebesar 1km persegi dan mempunyai sekitar 200 buah rumah sahaja. Bandar ini terletak di daerah Ahmednagar di Maharashta, India dan merupakan tempat di mana berduyun-duyun penziarah datang untuk berdoa kepada tuhan Hindu, Lord Shani.

Di sini terletaknya kuil Lord Shani yang paling dimuliakan di seluruh negara India dan penduduk di Shani Shingapur ini meletakkan kepercayaan sepenuhnya kepada Lord Shani sebagai pelindung mereka. Disebabkan oleh legenda yang berusia 300 tahun, tiada satu pun rumah di sini yang mempunyai pintu.

Kepercayaan ini bukan sahaja membuatkan penduduk di sini tidak memasang pintu pada rumah mereka bahkan mereka juga tidak memasang pintu bangunan di pusat bandar mereka seperti hotel, balai polis bahkan juga pada bank. Malah, tiada satu kedai pun di Shani Shingnapur yang menjual mangga dan kunci.

Tempat penyembahan Lord Shani di sini adalah sebuah batu monolit purba berwarna hitam yang berukuran 1.5 meter tinggi. Ianya tidak ditutup dan dibiarkan terdedah. Minyak biji sawi yang disimpan di dalam kendi yang tergantung di atas batu ini sentiasa dituang oleh penziarah yang datang. Kuil ini dibuka 24 jam sehari, sepanjang tahun.

Pada asalnya kuil ini dijaga oleh penduduk tempatan sebagai penghormatan kepada Lord Shani. Kini, terdapat satu badan yang menyelia kuil ini melalui sumbangan yang diberikan oleh para penziarah dan juga penganut Hindu yang datang. Lama-kelamaan, Shani Shingnapur menjadi terkenal dan kepercayaan kepada penduduk juga semakin meningkat.

Penduduk setempat melakukan kerja harian tanpa perlu merisaukan tentang keselamatan rumah serta harta benda milik mereka. Ini disebabkan kepercayaan tinggi mereka kepada Lord Shani yang menjadi pelindung mereka sejak zaman-berzaman lagi.

Bahkan penduduk tempatan kadang-kala berpergian selama beberapa hari meninggalkan bandar tanpa meminta jiran untuk mengawasi rumah mereka. Menurut Dyaneshawar Kudalkar yang membuka rumah tumpangan untuk penziarah, jika seseorang itu tidak jujur dan mencuri, mereka pasti tidak akan terlepas dari hukuman Lord Shani.

Kudalkar memberitahu lagi, jika mereka diberi perlindungan seperti ini, mereka tidak perlu memikirkan lagi mengenai soal keselamatan tambahan. Terdapat beberapa kes apabila seseorang itu memasang pintu dan kunci pada rumah mereka, terjadi beberapa kemalangan, kerugian dan nasib malang.

Lord Shani yang dipercayai personifikasi kepada planet Saturn ini dipuja oleh ramai penganut yang datang dari seluruh India dengan menawarkan sesembahan mereka. Menurut kepercayaan popular, pada kurun ke-17, seorang penternak haiwan telah menjumpai sebuah batu monolit purba berwarna hitam terapung dan mengalir malalui kawasan bandar di Shingnapur.

Penduduk setempat ketika itu cuba mendapatkan batu itu dengan menariknya menggunakan kayu. Apabila kayu tercucuk pada batu itu, ia mengeluarkan darah dan orang kampung mula berkumpul untuk menyaksikan kejadian tersebut.

Pada malam itu, seorang pengembala telah bermimpi didatangi oleh Lord Shani yang menerangkan kepadanya bahawa batu itu mewakilinya. Pengembala itu kemudian meminta kebenaran untuk membina kuil sebagai penghormatan, namun Lord Shani menjawab bahawa dia tidak memerlukan bumbung kerana langit sudah menjadi bumbungnya.

Lord Shani meminta pengembala itu untuk melakukan pemujaan kepadanya setiap hari, sebagai jaminan bahawa kampungnya itu tidak ditampa musibah, bencana atau kecurian. Sejak itu mereka menukar nama kampung mereka dengan nama Shani Shingnapur.

Tahun demi tahun, Shani Shingnapur telah menjadi sangat popular sebagai tempat yang dikunjungai penziarah. Terdapat lebih dari 40,000 orang pengunjung yang datang ke sini setiap hari. Jumlah pengunjung akan meningkat lebih tinggi pada hari-hari tertentu seperti fenomena bulan sabit. Jika hari istimewa ini jatuh pada hari Sabtu, mereka akan mengadakan pesta besar di bandar ini.

Secara tradisinya, wanita adalah dilarang untuk memasuki ruangan utama kuil Lord Shani ini namun pada 30 Mac 2016, Mahkamah Tinggi Bombay telah mengarahkan agar pihak kerajaan Maharashta membenarkan wanita memasuki mana-mana kuil di India. Seminggu selepas itu, kuil di Shani Shingnapur juga telah membenarkan wanita untuk memasuki ruangan kuil mereka (namun wanita tempatan masih menahan diri untuk tidak masuk).

Selama beberapa generasi, penduduk di kampung ini telah mengamalkan untuk berkongsi makanan dengan para penziarah yang datang. Menurut seorang penduduk tempatan iaitu Geetabai Suresh Mahale, mereka tidak perlu kaya dari sudut kewangan sebaliknya cukup dengan kaya budi bahasa.

Rumah dua bilik milik Geetabau Suresh Mahale ini mungkin tidak mewah namun ia kaya dengan kemurahan dan keselesaan. Suaminya meninggal dunia akibat kemalangan beberapa tahun yang lalu.

Sejak itu, dia dan dua anak lelakinya meneruskan legasi suaminya yang dikenali sebagai seorang yang pemurah. Setiap pengunjung yang bermalam di rumahnya tidak dibenarkan beredar tanpa menikmati makanan yang disediakan, tidak kiralah pada waktu mana sekalipun.

Suaminya sering masak untuk setiap pengunjung yang singgah, walaupun pada watu yang pelik. Suaminya percaya para penziarah yang datang dari jauh memerlukan lebih dari segelas minuman.

Mahale juga sebenarnya suka menghidangkan makanan tradisi Maharashta kepada pengunjung iaitu Pithla-Bhakri, makanan yang santai dan popular di seluruh negara. Dia akan menyediakan resepi makanan ini dengan bantuan dua menantunya iaitu Yogita dan Neeta.

Seorang pengunjung iaitu Sunil Bhagwat memberitahu bahawa di kampungnya, tiada seorangpun penduduk yang akan menjemputnya masuk ke rumah mereka tanpa bertanyakan apa-apa soalan. Namun, mentaliti penduduk di Shani Shingnapur ini merupakan sesuatu yang sangat jarang ada di dunia ini.

Pada Januari 2011, sebuah cawangan United Commercial Bank telah dibuka di Shani Shingnapur dan merupakan yang pertama di India yang tidak mempunyai kunci. Ini kerana mereka mahu mengekalkan tradisi penduduk di situ.

Walaupun begitu, pegawai bank itu Mangesh Rakshe mengesahkan bahawa duit dan dokumen dalam keadaan selamat walaupun bank tidak mempunyai kunci. Ini kerana bank itu sebenarnya mempunyai pintu yang hanya boleh dibuka dan ditutup menggunakan alat kawalan elektromagnetik.

Bank itu menjadi tempat simpanan lebih dari 10,000 pemegang akaun dari bandar itu dan beberapa perkampungan berdekatannya. Pekerja bank itu berkata mereka tiada masalah dengan tahap keselamatan di bank itu namun sedikit khuatir mengenai pengunjung yang datang ke bandar itu kerana "terlalu ingin tahu" mengenai bank itu.

Selama bertahun lamanya, Shani Shingnapur tidak mempunyai balai polis kerana mereka tidak memerlukannya. Namun, pada 2015, balai polis yang terletak di kampung berdekatan iaitu Kampung Sonai telah dipindahkan ke Shani Shingnapur untuk mengawal kesesakan kehadiran pengunjung terutamanya pada hari Sabtu atau musim kemuncak.

Sebelum ini, tiada kes kecurian yang berlaku di Shani Shingnapur namun baru-baru ini beberapa kes kecil membabitkan kecurian wang, barang kemas dan barangan lain telah dilaporkan.

Seorang pegawai polis memberitahu kadangkala beberapa kejadian tidak dilaporkan kerana ekonomi penduduk di sini bergantung kepada sumbangan daripada pengunjung yang hadir dan jenayah sebegini boleh merosakkan reputasi dan tradisi tempat ini.

Pegawai itu memberitahu lagi bahawa kadangkala pengunjung yang datang ke kuil itu juga melakukan jenayah seperti menyeluk saku dan mencuri kenderaan. Namun begitu, penduduk tempatan tetap tidak mahu memasang pintu atau kunci kerana kepercayaan penuh mereka kepada Lord Shani.

Shani Shingnapur mempunyai populasi sebanyak 4000 orang yang kebanyakan terdiri daripada petani. Tanaman utama mereka adalah gandum, bawang dan tebu. Sesetengah penduduk pula membuka kedai berdekatan kuil dengan menjual cenderahati, barangan runcit, makanan, dan beberapa barangan lain.

Komuniti di sini sangat rapat seperti sebuah keluarga yang besar. Wanita sering masak bersama dan membantu di antara satu sama lain dalam melakukan kerja rumah. Pada waktu petang dan malam pula mereka akan berbual atau membaca doa berdekatan kuil. Penduduk di sini saling kenal mengenal di antara satu sama yang lain.

Walaupun penduduk di sini enggan melaporkan kes kecurian, terdapat beberapa penduduk sudah mula memasang pintu kayu untuk keselamatan rumah mereka. Ini kerana beberapa kampung berdekatan sudah terjadi beberapa kes kecurian dan membuatkan penduduk di Shani Shingnapur mula mengambil langkah berjaga-jaga sebelum terlambat.

Rekaan rumah tradisional di sini juga semakin berubah di mana rekaan yang lebih moden telah mula digunakan. Kebanyakan rumah di sini adalah rumah setingkat, hanya beberapa buah sahaja rumah dua atau tiga tingkat yang dapat dilihat di sini.

Walaupun bandar ini sudah berubah sedikit demi sedikit namun kepercayaan mereka tetap utuh. Walaupun ada yang mula memasang pintu pada rumah, namun mereka memilih untuk memilih pintu gelangsar (sliding door) dan dilihat seakan tiada pintu jika mereka membukanya pada waktu siang.

Walaupun beberapa perubahan telah berlaku, penduduk Shani Shingnapur tetap memelihara tradisi mereka sebagai bandar tanpa pintu. Pada saat pengunjung datang, mereka akan berasa sangat tenang, selamat dan diterima di sini berbanding bandar penziarah lain di India.

Ini menunjukkan bukan sahaja pintu malah hati penduduknya juga terbuka kepada sesiapa sahaja yang datang. Mereka sanggup memelihara kepercayaan mereka berbanding harta benda. Ini merupakan sesuatu yang sangat jarang dilihat pada zaman sekarang.


Ukai - Teknik Memancing Ikan Dengan Hanya Menggunakan Burung Cormont

Bagi nelayan kecil-kecilan, kebiasaannya jala dan beberapa peralatan lain digunakan untuk menangkap ikan. Menariknya, di China dan Jepun terdapat satu teknik memancing tradisional yang menggunakan burung untuk menangkap ikan.

Teknik memancing ini dikenali sebagai Ukai. Teknik memancing tradisional ini dipercayai telah wujud 1300 tahun dahulu dan ada dimuatkan dalam beberapa buku catatan sejarah seperti Book of Sui, buku sejarah rasmi Dinasti Sui di China. Teknik memancing ini kini sudah diancam kepupusan.

Dalam teknik ini, hanya burung spesis Cormont sahaja yang digunakan. Kebiasaannya, seseorang nelayan akan membawa sekitar 12 ekor burung ini untuk tujuan memancing ikan. Aktiviti memancing pula biasanya dilakukan pada waktu senja atau malam.

Untuk mengawal kesemua burung ini, nelayan biasanya akan mengikat bahagian atas leher burung ini menggunakan tali. Selain untuk tujuan mengawal burung ini, tindakan ini dibuat untuk menghalang burung ini daripada menelan ikan bersaiz besar yang berjaya ditangkap oleh burung ini.

Ikatan ini tidaklah terlalu ketat dan membolehkan burung ini memakan ikan yang bersaiz kecil. Burung Cormont digunakan kerana ia mempunyai kecekapan dan kepantasan menyelam dan menangkap ikan.

Di Jepun, kebiasaannya burung Cormorant jenis P. capillatus biasanya digunakan sementara di China, ikan Cormorant jenis P. carbo biasanya digunakan. Kerana lehernya yang panjang, burung ini boleh menyimpan kira-kira 5 hingga 6 ekor ikan bersaiz sederhana dan besar dalam lehernya.

Walaupun teknik memancing ini semakin jarang diperkatakan, ianya masih lagi digunakan di sesetengah tempat. Malah, ianya menjadi tarikan pelancong untuk datang sendiri melihat sendiri secara dekat teknik memancing yang sangat unik ini.

Di Jepun, aktiviti memancing ikan menggunakan teknik Ukai masih dapat dilihat di beberapa buah sungai antaranya Sunai Nagaragawa di Bandar Gifu. Sepanjang musim panas pula, aktiviti ini dapat dilihat di sungai-sungai di bawah pada tarikh-tarikh seperti berikut:

Untuk tujuan pelancongan, kebiasaanya satu bot khas disediakan untuk pelancong. Bot ini akan berada berdekatan dengan perahu nelayan ketika aktiviti memancing ini dilakukan. Ini akan membolehkan para pelancong melihat sendiri secara dekat bagaimana teknik Ukai ini dilakukan.

Bergantung pada sesuatu lokasi, kebiasaannya bot ini beroperasi setiap hari pada musimnya, kecuali ketika waktu air pasang. Satu trip perjalanan untuk menyaksikan aktiviti memancing ini kebiasaannya mengambil masa sekitar 1 jam dan kosnya pula antara 1500 hingga 3500 yen bagi seorang pelancong (sekitar RM55 hingga RM130).

Teknik Ukai ini turut menjadi tarikan pelancong di China. Antara tempat yang popular untuk industri pelancongan adalah di Sungai Lia atau Sungai Guilin yang terletak di daerah Guangxi. Kebiasaannya, gambar-gambar menarik yang anda lihat seperti diats adalah daripada kawasan perkampungan nelayan Xingping yang terletak di sungai ini.

Antara nelayan veteran yang menjana pendapatan nelayan daripada industri pelancongan ini adalah Huang Yuechuang dan abangnya Huang Mingde yang masing-masing berusia 74 dan 82 tahun. Pada awalnya, kedua mereka telah bekerjasama dengan syarikat operasi pelancongan untuk membawa pelancong ke tempat mereka.

Kawasan ini menjadi viral apabila tersebar banyak gambar menarik yang diambil dari sini tersebar ke seluruh dunia. Ternyata strategi kedua mereka bekerja sama dengan jurugambar profesional sejak 1970-an membuahkan hasil apabila semakin ramai orang luar yang tahu akan kewujudan lokasi ini.

Kini, Huang Yuechuang dan Huang Mingde mampu melakukan bisnes pelancongan ini secara sendiri tanpa bantuan agensi pelancongan. Malah, mereka juga beroleh pendapatan yang memberangsangkan daripada aktiviti pelancongan ini dimana kebiasaannya mereka akan ke sungai sebanyak 25 hari dalam sebulan untuk tujuan ini.


9 Kisah Legenda Mengenai Naga Dari Seluruh Dunia

Dari Asia hingga ke Eropah dan dari Amerika Selatan hinggalah ke Afrika, cerita legenda mengenai naga sering menarik perhatian. Sesetengah daripada naga ini dikatakan membawa tuah, ada juga yang menjadikan manusia sebagai makanan dan ada yang menjaga sesuatu tempat. Malah, dalam sesetengah lagenda naga juga boleh bercakap. Berikut adalah beberapa legenda naga dari seluruh dunia.

Di Gambia dan beberapa kawasan di Afrika Barat, Ninki Nanka yang bermaksud "Naga Syaitan" ini dipercayai tinggal di kawasan berpaya. Raksasa ini dikatakan mempunyai ukuran badan sepanjang 150 kaki dan sangat bengis.

Ia memiliki wajah seakan kuda dengan balung kulit di atas kepalanya dan sisik yang mempunyai pantulan seperti cermin. Ramai yang mendakwa jika anda terlihat Ninki Nanka, anda akan menemui ajal dalam beberapa minggu.

Ibu bapa di sana kadangkala mengugut anak mereka yang nakal bahawa akan membawa mereka ke kawasan paya dan membiarkan Ninki Nanka mengambil mereka sekiranya mereka tidak berkelakuan baik.

Cacing Mester Stoor adalah seekor naga laut yang tinggal di Pulau Orkney. Menurut legenda lagi dia akan bangun dari tidur setiap hari Sabtu pada waktu matahari terbit dan akan menguap sebanyak 9 kali.

Selepas itu dia akan mencari 7 orang anak dara untuk dimakan sebagai sarapan. Menurut satu lagi legenda di sana, seorang ahli sihir yang tua telah memberitahu bahawa tempat itu akan selamat dari diganggu sekiranya naga itu memakan seorang puteri raja.

Namun, telah muncul seorang wira lalu membunuh naga itu dan menyelamatkan puteri raja yang dijadikan korban itu. Legenda juga mengatakan gigi naga itu jatuh dan menjadi Pulau Orkney, Pulau Shetland dan juga Pulau Faroe sementara badannya pula bertukar menjadi Iceland.

Snallygaster ini dipercayai tinggal di Gunung Blue Ridge di Maryland terutamanya berdekatan Frederick County. Nama naga ini diperolehi daripada perkataan Jerman iaitu schnelle geeschter yang bermaksud "roh laju".

Mitos mengenainya bermula dari cerita yang disampaikan oleh pendatang Jerman yang mendiami kawasan itu pada tahun 1700-an. Kisahnya juga telah dipopularkan oleh penulis akhbar sekitar tahun 1920-an dan 1930-an.

Snallygaster dikatakan mempunyai badan separuh burung dan separuh reptilia dengan paruh besi. Makhluk ini dipercayai akan menyambar dari udara dan membawa pulang mangsanya untuk menghisap darah mereka.

Makhluk ini mempunyai musuh ketat iaitu Dwayyo, makhluk seakan serigala jadian dan mereka dikatakan sering bertarung apabila bertemu.

Di dalam mitos Aztec purba, Xiuhcoatl merupakan seekor naga berapi jelmaan daripada roh Xiuhtecuhtli iaitu tuhan api dan kemarau. Dalam legenda menceritakan bahawa Xiuhtecuhtli ini pernah diperdaya oleh Huitzilopochtli iaitu tuhan perang dan matahari untuk memenggal kepala kakaknya sendiri iaitu Coyolxauhqui, tuhan bintang selatan dalam perperangan diantara kebaikan menentang kejahatan.

Makhluk Xiuhcoatl yang digelar naga api ini juga menjadi simbol kebangsaan untuk kaum Aztec dan penemuan tempat pembakar kemenyan purba oleh ahli arkeologi juga mempunyai ukiran gambarnya.

Minokawa ialah naga seakan burung yang disebut dalam beberapa mitos Filipina. Makhluk ini dikatakan sangat besar seperti sebuah pulau dan bulu pelepahnya pula tajam seakan pedang manakala matanya pula seperti cermin. Naga ini tinggal di langit di ufuk timur dan dikatakan pernah sekali ia menelan bulan lalu menyebabkan manusia di bumi menjerit dan menangis.

Minokawa yang hairan mendegar bunyi tangisan itu kemudian membuka mulutnya membuatkan bulan terlepas keluar. Selepas itu bulan menjadi takut dengan naga ini dan bersembunyi di beberapa tempat agar tidak ditangkap.

Minokawa biasanya akan dipersalahkan apabila terjadinya gerhana bulan dan ketika itu manusia akan berusaha membuat bising agar bulan muncul kembali. Terdapat satu lagi makhluk naga dalam mitos Filipina yang kisahnya seakan-akan Minokawa iaitu Bakunawa. Apa yang berbeza ialah Bakunawa berbentuk seakan reptilia, tinggal di dalam laut dan dia dikisahkan menelan matahari.

Dalam kepercayaan agama Veda semasa zaman India purba, Vritra adalah seekor naga berupa ular yang menjadi lambang serta dikaitkan dengan musim kemarau. Dalam sesetengah versi yang lain pula, dia telah mengambil dan menyembunyikan kesemua air serta hujan untuk dirinya sendiri.

Vritra juga adalah musuh kepada Indra iaitu Raja Syurga. Indra telah membunuh Vritra dan juga kuasa jahatnya setelah menyekat kesemua sungai di India. Ketika pertempuran itu, Vritra telah menelan Indra, namun Indra telah membelah naga itu dengan menggunakan pedangnya dari mulut sehingga ke perutnya. Dalam sesetengah hikayat, Vritra juga dikatakan bertanggungjawab di atas kehilangan lembu para penternak.

Naga Wawel atau Naga Bukit Wawel dikatakan pernah digeruni oleh penduduk Kwakow purba, Poland. Naga itu tinggal di Smocza Jama yang bermaksud "sarang naga", sebuah gua berdekatan tebing sungai Vistula yang mengalir di bawah Istana Wawel.

Naga itu dikatakan juga telah meracun udara sekeliling dengan nafasnya dan menjadikan manusia serta ternakan sebagai makanannya. Suatu hari, seorang wira tempatan telah memberinya makan seekor kambing yang penuh berisi dengan sulfur, yang membuatkan naga itu menjadi begitu haus dan minum air sungai Vistula sehingga kembung dan meletup.

Kini, terdapat satu patung besi yang mengeluarkan api dari mulut berupa Naga Wawel yang dibina bagi menjadi tarikan pelancong di Krakow. Naga itu juga merupakan simbol kepada bandar itu sendiri.

Dalam kebudayaan Mapuche dan Chilote di Chile, seekor naga yang boleh merubah bentuk bernama Peuchen sangat ditakuti dan dihormati. Kebanyakan masa naga ini akan menyerupai ular terbang namun boleh menyamar sebagai haiwan lain untuk menghisap darah pelbagai jenis haiwan terutamanya kambing.

Naga ini dikatakan mengeluarkan bunyi siulan yang amat nyaring dan boleh melumpuhkan mangsanya dengan hanya menggunakan pandangan sahaja. Makhluk ini hanya boleh dibunuh oleh Machi (bomoh wanita) sahaja. Nama Peuchen ini juga digunakan oleh rakyat Chile untuk menggelar sejenis spesies kelawar penghisap darah yang mungkin menjadi asas kepada mitos naga itu.

Mengikut mitos kaum Hawaii purba, mereka percaya bahawa seekor naga seakan biawak bernama Mo'o tinggal di kawasan kolam dan gua dan merupakan pengawal kepada sumber air bersih. Naga ini dikatakan sangat bijak serta berkebolehan untuk mengawal cuaca.

Makhluk mistik ini juga dikatakan boleh berubah bentuk kepada wanita cantik atau ikan duyung. Apabila makhluk ini dibunuh, tubuhnya dikatakan akan bertukar menjadi sebahagian daripada rupa bentuk bumi. Sebagai contoh kawah Pu'u Ola'i dan Molokini dikatakan terhasil dari tubuh Mo'o yang telah dipotong oleh Dewi gunung berapi, Pele.


Sejarah Atari - Daripada Pelopor Dunia Permainan Video Kepada Zaman Kejatuhannya

Zaman permainan video bermula sekitar tahun 1950-an. Walau bagaimanapun, ianya mula berkembang pesat pada tahun 1970-an apabila wujudnya konsep permainan video arked dan penciptaan konsol permainan video yang boleh dimainkan dirumah.

Antara syarikat yang banyak menyumbang kepada perkembangan awal industri permainan video ini adalah Atari. Rata-rata peminat video pada masa kini tidak berpeluang untuk merasai pengalaman bermain menggunakan konsol keluaran Atari kerana syarikat ini telahpun gulung tikar sekitar tahun 1994 - 1996.

Pada tahun 1971, Nolan Bushnell dan Ted Dabney telah bersama-sama menubuhkan syarikat Syzygy Engineering dan mencipta permainan video arked pertama di dunia yang dikenali sebagai Computer Space. Permainan ini dicipta berdasarkan permainan video Spacewar! yang dicipta oleh Steve Russell beberapa tahun sebelum itu.

Tidak lama kemudian, syarikat Syzygy Engineering ini telah dijenamakan semula menjadi Atari. Kira-kira setahun selepas kemunculan Computer Space, Atari telah menghasilkan pula permainan video Pong. Permainan ini merupakan idea salah seorang pekerja Atari, Allan Alcorn.

Meminati konsep permainan yang dicetuskan oleh pekerjanya itu, Nolan Bushnell telah bersetuju untuk menghasilkan permainan Pong dan mengkomersilkan permainan ini dengan konsep permainan video arked. Ternyata ianya satu langkah yang bijak dan membuka lembaran baru dalam dunia permainan video apabila syarikat-syarikat lain turut mengeluarkan permainan video yang seakan-akan mirip dengannya.

Pada tahun 1975, iaitu kira-kira 3 tahun permainan video Pong dikeluarkan, Atari telah mengeluarkan versi terbaru permainan ini dalam konsep konsol. Dalam erti kata lain, peminat Pong ini boleh memainkan permainan video ini di kaca televisyen di rumah masing-masing.

Sekitar 150,000 unit konsol ini telah terjual. Setahun kemudian iaitu pada tahun 1976, syarikat ini telah dijual kepada Warner Communications pada nilai harga $28 juta. Penjualan syarikat ini turut sama dibantu oleh kejayaan yang dicapai daripada penjualan permainan konsol Pong.

Menjelang 1980, permainan konsol Pong telah mencatatkan jualan sebanyak $415 juta. Pada tahun ini jugalah, syarikat ini telah mengeluarkan komputer peribadi pertamanya. Nolan Bushnell  juga masih bersama dengan syarikat ini sebagai Presidennya.

Walaupun telah mencatatkan kejayaan dengan penjualan konsol Pong dan penghasilan komputer riba Atari, syarikat Warner Communications masih lagi mencatatkan kerugian teruk. Menjelang 1983, syarikat ini telah mencatatkan kerugian berjumlah $533 juta.

Pada tahun 1984, Warner Communications telah menjual kembali Atari kepada Jack Tramiel. Jack Tramiel tidak menunggu lama sebelum mengeluarkan komputer  terbaru Atari, Atari St. Produk tersebut boleh dianggap sesuatu yang membanggakan dan telah mencatatkan jualan sekitar $25 juta pada tahun 1986.

Pada tahun 1989, Atari telah mengeluarkan Atari Lynx, sebuah konsol mudah alih (hand held) yang dianggap lebih maju apabila menggunakan grafik berwarna. Malangnya, akibat beberapa masalah teknikal, Atari Lynx kurang mendapat sambutan.

Sebaliknya, Game Boy yang dihasilkan oleh Nintendo lebih mendapat perhatian walaupun hanya menggunakan grafik dwi-warna kerana ianya lebih murah, mempunyai bateri tahan lebih lama dan lebih mudah didapati. Pada tahun 1989, Atari menyaman Nintendo sebanyak $250 juta atas alasan ianya telah memonopoli pasaran secara tidak sah.

Malangnya, pada tahun 1992 mahkamah menolak permohonan saman tersebut. Pada tahun yang sama juga, Atari mengeluarkan permainan video Jaguar bagi menyaingi produk Nintendo. Walaupun menggunakan teknologi yang lebih canggih, ianya kurang diminati kerana harganya dua kali ganda lebih mahal daripada produk Nintendo.

Kegagalan demi kegagalan dan kewujudan syarikat pengeluar permainan video baru terus mengurangkan pengaruh Atari dalam industri ini. Pada tahun 1994, syarikat Sega telah melaburkan $40 juta dalam Atari untuk memperoleh segala paten yang dimiliki syarikat ini.

Pada Julai 1996, Atari telah bergabung dengan JTS Inc. dan membentuk JTS Corporation. JTS Inc. merupakan sebuah syarikat menghasilkan cakera keras. Dengan penggabungan ini, fungsi dan pengaruh Atari semakin berkurangan dan lama-kelamaan, jenama Atari terus hilang daripada industri pasaran permainan video.

Dua tahun kemudian, iaitu pada 1998, JTS telah bertindak menjual pula segala aset Atari seperti hak cipta, tanda dagang dan paten kepada Hasbro Interactive pada harga hanya $5 juta.


10 Huruf yang Tidak Berjaya Tersenarai Dalam Set Abjad Moden

Anda pasti tahu apa itu abjad. Jika tidak, bagaimana anda boleh membaca artikel ini dan ia merupakan perkara pertama yang diajarkan di  sekolah. Namun, tahukah anda pihak sekolah tidak mengajarkan kesemua abjad kepada anda?

Mungkin guru anda sendiri juga tidak tahu mengenainya. Ini kerana sepanjang bahasa kita berkembang, terdapat beberapa huruf telah dibuang kerana dilihat tidak relevan lagi. Berikut adalah beberapa huruf yang tidak lagi digunakan dalam set abjad kita hari ini.

Thorn atau þorn (Þ, þ), merupakan satu huruf di dalam abjad Bahasa Inggeris lama, Gothic, Norse lama dan Bahasa Iceland moden. Ia kemudiannya dibuang dan digantikan dengan ejaan gabungan 2 huruf iaitu 'th' namun masih dikekalkan penggunaannya di Iceland.

Cara sebutan huruf ini adalah sama bagaimana anda menyebut 'th' dalam 'thorn'. Satu lagi sebab huruf ini diganti ialah kerana dalam abjad Gothic bagi huruf thorn ini kelihatan seakan huruf 'Y'. Pada masa itu, syarikat penerbitan akhbar Perancis juga tidak mempunyai huruf thorn ini jadi digantikan dengan huruf 'Y' Gothic.

Namun penggunaan huruf 'Y' Gothic dengan sebutan 'th' ini juga sudah tidak digunakan dalam ejaan moden. Jadi jika anda berkunjung ke kafe hipster di luar negara yang menggunakan nama "Ye Coffee Shop", ini bermakna sebutan yang betul ialah "The Coffee Shop". Beberapa contoh perkataan moden yang menggakan huruf thorn ialah think, then dan thank.

Huruf Wynn atau Ƿynn ( Ƿ ƿ ) ini berasal daripada huruf Furtark lama ini diserap ke dalam bahasa Latin kerana ia tidak mempunyai huruf yang mewakili perkataan dengan bunyi 'W' seperti bahasa Inggeris biasa. Pada asalnya bahasa Latin menggunakan sebagai huruf V berganda atau double V kerana bahasa Latin tidak mempunyai huruf U.

Selepas itu huruf wynn ( Ƿ ƿ ) ini diserap ke dalam bahasa Inggeris lama dari bahasa Latin yang menggunakan dwihuruf "uu" dan kemudian bertukar menjadi "double U". Ia tidaklah begitu popular sehinggalah pada tahun 1300-an huruf W yang kita gunakan sekarang menggantikan huruf wynn dalam kegunaan biasa. Namun begitu, jika anda perasan huruf W sebenarnya ditulis dengan 2 huruf V bertindih.

Yogh merupakan huruf yang disebut dengan menggunakan dalaman kerongkong seakan ingin meludah dan banyak digunakan semasa era Middle English yang berbunyi seperti 'ch' dalam Bach atau Loch Ness Monster.

Penggunaan huruf ini juga menjadi kurang popular kerana ia menyerupai huruf 'Z' berekor yang digunakan pada era Middle English dan Middle Scots. Huruf ini juga kelihatan seakan sama dengan nombor 3.

Huruf yang mengelirukan ini mempunyai beberapa cara sebutan dalam bahasa Inggeris moden seperti contohnya sebagai 'Y' dalam yet, sebagai 'gh' dalam light, dan 'ch' dalam loch. Disebabkan beberapa hal ini ia tidak lagi digunakan pada hari ini.

Huruf Æ yang disebut dengan æsc atau ash ini merupakan gabungan dwihuruf a dan e. Ia berasal daripada diftong Latin untuk ae. Huruf ash ini telah digunakan di dalam beberapa bahasa moden seperti bahasa Denmark, Iceland dan Faroe Islands.

Huruf ini banyak digunakan oleh Greek dan Rom lama jadi banyak perkataan yang menggunakan huruf ini dijumpai di gereja-gereja sekarang seperti perkataan æther atau æon. Huruf ini sering digunakan di dalam bahasa Inggeris lama apabila sesuatu perkataan itu diterjemahkan kepada bahasa Latin. Huruf ini mempunyai beberapa variasi lain seperti Ǣ ǣ Ǽ ǽ æ̀.

Huruf Eth ini seakan sama seperti huruf thorn. Ia berasal dari bahasa Ireland dan ia mewakili sebutan yang sedikit berbeza dengan bunyi 'th' pada huruf thorn. Ia lebih digunakan dalam perkataan seperti thought dan thing (geseran gigi yang tidak berbunyi) berbanding perkataan this dan them (geseran gigi berbunyi)

Huruf ini sebenarnya lebih tergantung kepada loghat mengikut tempat dan tidak banyak berbeza sebutannya di dalam bahasa Inggeris moden. Pada zaman dahulu mungkin bunyinya agak berbeza namun kini kita biasanya menggunakan 'th' sahaja untuk kedua-dua jenis sebutan ini membuatkan huruf ini tidak relevan lagi seperti huruf thorn.

Huruf ini sering dirujuk sebagai G insular atau G Ireland kerana ia tidak mempunyai nama khusus dan merupakan huruf versi awal kepada huruf yogh yang digunakan semasa era Middle English.

Huruf ini juga telah berada di dalam bahasa Inggeris moden untuk sekian lama sebelum dimansuhkan kerana ia mewakili bunyi berbeza dengan 'G' moden.

Huruf 'G' moden lebih digunakan dalam perkataan yang mempunyai sebutan lebih keras seperti growth atau good manakala G insular yang digantikan dengan huruf yogh lebih kepada perkataan seperti cough atau tough.

Sama seperti Æ/ash/æsc di atas, OE dianggap sebagai sebuah huruf pada masa dahulu yang dipanggil ethel. Ia merupakan pentranskripsian daripada huruf Odal Furthak.

Pada asalnya ia digunakan dalam bahasa Latin dengan bunyi 'E' yang panjang seperti perkataan subpœna atau fœtus. Malah, perkataan federal juga dahulunya dieja dengan fœderal. Namun hari ini ia digantikan dengan huruf E seperti subpena dan fetus.

Seorang lelaki Rom bernama Marcus Tullius Tiro telah mencipta satu sistem tulisan ringkas yang dinamakan nota Tironian. Ia merupakan sistem yang ringkas dan mempunyai potensi besar untuk dikembangkan dan ia telah digunakan selama beberapa abad selepas kematian Tito pada tahun 2 SM.

Salah satu simbolnya yang paling berguna adalah simbol 'et' yang sama maksud dengan and. Ia biasanya ditulis seakan sama bagaimana kita menulis nombor 7 sekarang. Apabila ia diadaptasi ke dalam bahasa Inggeris, ia menjadi 'ond'.

Sebagai contoh jika ingin menyebut Bond atau Pond, mereka akan menulis huruf B atau P dan diikuti dengan simbol 'ond'. Penggunaan huruf ini popular suatu masa dahulu dan sering digunakan oleh tukang tulis atau tukang catit. Namun kerana tidak banyak perkataan yang memerlukan simbol ini maka akhirnya ia tidak lagi digunakan.

Anda mungkin pernah melihat huruf ini di dalam buku atau dokumen lama yang banyak menggantikan huruf S dengan huruf yang kelihatan seakan huruf F ini. Walaupun ia dikenali sebagai 'S panjang', namun ia sebenarnya digunakan sebagai simbol kepada huruf kecil S.

Namun peraturan penggunaan S panjang ini agak rumit (kerana tidak boleh digunakan pada penghujung ayat) seperti "ſinfulneſs" untuk "sinfulness" dan "ſucceſsful" untuk "successful" manakala bahasa Inggeris yang merujuk kepada bentuk jamak menggunakan s pada setiap perkataan, huruf ini akhirnya dilupakan sama sekali.

Huruf ini dicipta oleh seorang tukang catit atau tukang tulis bernama Alexander Gill pada 1619 yang mewakili perkataan yang berakhir dengan sebutan lidah ke belakang seperti king, ring, thing dan sebagainya.

Gill mencipta huruf ini bertujuan sebagai ringkasan kepada bunyi sebutan 'ng' dan pernah digunakan oleh beberapa orang tukang tulis yang lain. Namun, ia tidak menjadi begitu popular kerana G moden sudah diperkenalkan dan mula digunakan semasa peralihan bahasa Middle English kepada bahasa Inggeris moden.


Kisah Phoolan Devi : Ratu Penyamun Yang Berjaya ke Parlimen

Phoolan Devi dilahirkan dalam keluarga miskin kasta Mallah di Uttar Pradesh, India. Semasa membesar, dia terkenal kerana mulutnya yang lancang dan sifatnya yang panas baran. Dia sering bertelagah dengan ahli keluarganya, terutamanya dengan sepupunya yang menjadi ketua rumah apabila datuk dan neneknya meninggal dunia.

Devi telah dikahwinkan oleh keluarganya ketika berusia 11 tahun dengan seorang lelaki miskin yang berusia 3 kali ganda umurnya. Malangnya, suami Devi itu seorang kaki dera. Devi telah melarikan diri akibat tidak tahan dan pulang ke rumah keluarganya. Namun, perkara itu dianggap sebagai sesuatu yang memalukan buat mereka.

Sebagai pengajaran, sepupunya telah membuatkan Devi ditahan di lokap selama 3 hari serta didera ketika dalam tahanan. Setelah Devi dibebaskan, dia dihantar semula ke rumah keluarganya dan diberi amaran bahawa dia patut memperbetulkan tingkah lakunya.

Keluarganya kemudian menyerahkan semula Devi kepada suaminya namun suaminya enggan menerimanya semula. Akhirnya, suaminya bersetuju setelah keluarga Devi menawarkan untuk memberikan beberapa hadiah kepadanya. Selepas itu, suaminya kembali mendera Devi semula dan kali ini Devi melarikan diri sekali lagi.

Kini Devi dipinggirkan masyarakat kerana melarikan diri dari suami merupakan sesuatu perbuatan yang dikecam masyarakat perkampungan di India. Pada tahun 1979. Phoolan Devi telah terlibat dengan kumpulan penyamun.

Pada suatu malam, ketua kumpulan penyamun yang disertainya iaitu Babu Gujjar ingin merogol Devi tetapi seorang lagi ahli kumpulan itu, Vikram Mallah, telah masuk campur dan cuba menghentikannya. Ketika mereka berdua sedang bergelut, Vikram telah membunuh Babu Gujjar dan mengambil alih tempatnya sebagai ketua pada keesokan harinya.

Devi dan Vikram kemudiannya terlibat dalam hubungan percintaan. Pasangan itu telah menerajui kumpulan penyamun dan menjalankan aktiviti merompak di perkampungan sekitar Bundelkhand, India Tengah. Akhirnya, kumpulan itu tiba di kampung suami Devi yang menderanya dahulu. Devi pergi ke rumah lamanya, lalu mengheret suaminya ke tengah jalan sebelum menikam dan membiarkannya untuk mati.

Walaupun begitu, suaminya itu selamat tetapi menjadi buangan masyarakat dan dihina orang kampungnya kerana dia takut untuk melawan kumpulan penyamun itu. Setelah kumpulan itu menjarah kampung suami Devi, pertelingkahan di dalam kumpulan itu semakin menjadi tegang.

Dua beradik iaitu Shri Ram dan Lalla Ram, yang juga merupakan ahli kumpulan Devi itu sememangnya marah atas kematian bekas ketua mereka, Babu Gujjar, telah mempersoalkan kehadiran Devi dalam kumpulan itu. Kasta juga menjadi perkara yang dipersoalkan.

Adik-beradik Ram itu berasal dari kasta Rajput yang darjatnya lebih tinggi berbanding Devi dan Vikram yang berasal dari kasta Mallah. Mereka berdua itu telah mengambil ahli baru yang terdiri dari kasta Rajput dan sering merendah-rendahkan ahli kumpulannya yang berkasta Mallah. Keadaan tegang itu berakhir dengan pertempuran senjata api dan mengakibatkan Devi dan Vikram melarikan diri.

Namun, ianya tidak lama apabila kumpulan baru yang dibimbing oleh adik-beradik Ram dan ahli kumpulannya yang berkasta Rajput telah berjaya menjejaki Devi dan Vikram. Mereka kemudian telah membunuh Vikram dan menjadikan Devi sebagai tahanan.

Devi ditahan selama 3 minggu dan telah diseksa serta dirogol berulang kali oleh kumpulan itu. Akhirnya Devi berjaya melepaskan diri apabila diselamatkan oleh ahli kumpulan lamanya yang merupakan penyokong Vikram dari kasta Mallah.

Mereka kemudian menubuhkan kumpulan baru di mana ahlinya terdiri dari mereka yang berkasta Mallah sahaja. Ketika itu Devi telah bercinta pula dengan salah seorang ahli kumpulannya iaitu Man Singh Yadav. Mereka telah menyerang dan merompak kasta yang lebih tinggi di seluruh kampung di Bundelkhand. Ini menjadikan Devi dipandang sebagai Robin Hood.

Namun, Devi bukan sahaja sekadar merompak malah ingin membalas dendam terhadap mereka yang pernah menyerangnya sebelum ini. Setelah beberapa bulan merompak, mereka telah kembali ke kampung Behmai pada 14 Februari 1981. Namun, dia tidak menemui seorang pun dari mereka yang pernah menyeksanya. Kebanyakan daripada mereka telah meninggalkan kampung itu untuk mencari pekerjaan.

Pada ketika ini, Devi mempunyai dendam yang sangat mendalam terhadap golongan kasta Rajput. Walaupun tidak menemui mereka yang pernah menyeksanya, dia telah mengarahkan setiap lelaki Rajput termasuk dari kampung berhampiran yang datang untuk menghadiri satu majlis perkahwinan supaya beratur dalam satu barisan panjang. Dia kemudian mengarahkan ahli kumpulannya untuk menembak mati mereka semua. Pada hari itu, 22 orang lelaki Rajput telah kehilangan nyawa.

Walaupun pembunuhan beramai-ramai di Behmai itu telah menggemparkan semua orang, namun Devi dan kumpulannya tidak pernah ditangkap. Selama lebih 2 tahun mereka meneruskan aktiviti merompak dan menyamun di sekitar Uttar Pradesh dan Madhya Pradesh.

Phoolan Devi dan Man Singh Yadav akhirnya bersetuju untuk menyerahkan diri kepada pihak berkuasa Madhya Pradesh pada tahun 1983. Dia telah ditahan dan didakwa dengan 84 pertuduhan termasuk merompak dan menculik. Dia telah dipenjarakan selama 11 tahun sementara menunggu untuk dibicarakan. Tanda disangka-sangka, semua tuduhannya digugurkan oleh kerajaan Uttar Pradesh. Phoolan Devi dibebaskan pada tahun 1994.

2 tahun selepas dibebaskan dari penjara, Phoolan Devi telah bertanding untuk jawatan di Parlimen sebagai wakil Parti Samajwadi dan telah terpilih sebanyak 2 kali iaitu pada tahun 1996 dan 1999. Pada 25 Julai 2001 ketika masih memegang jawatan ahli Parlimen, Devi telah ditembak mati oleh 3 lelaki bertopeng di luar kediamannya.

Ia dipercayai sebagai satu tindak balas terhadap pembunuhan beramai-ramai terhadap kasta Rajput yang dilakukan Devi dan kumpulannya di kampung Behmai dahulu. Hanya seorang penembak iaitu Sher Singh Rana sahaja yang berjaya ditangkap dan telah dijatuhkan hukuman penjara seumur hidup pada tahun 2014.